Sanusi hantar notis tuntutan saman kepada Saifuddin Nasution

Notis tuntutan saman dihantar kepada Menteri Dalam Negeri, Datuk Seri Saifuddin Nasution Ismail selepas membuat tuduhan berbaur fitnah terhada Datuk Seri Muhammad Sanusi Md Nor.

Menteri Besar Kedah itu menyifatkan tuduhan Saifuddin Nasution merupakan satu fitnah besar yang cuba memburukkan imejnya, ia berhubung isu kecurian unsur nadir bumi (REE) di Kedah dan menuduhnya menggunakan peruntukan Sistem Maklumat Rekod-Rekod Jalan Raya Malaysia (MARRIS) sebanyak RM1.6 bilion.

“Peguam saya sudah e-mel surat tuntutan itu malam ini, esok kita akan sampaikan notis tuntutan itu secara tangan kepada Saifuddin.

“Kalau dia tak jawab dalam tempoh diberikan kita akan mulakan proses saman, wajib dah saman, tak boleh biaq dah,” katanya ketika berucap pada Himpunan Munajat Perdana malam tadi.

Ahad lalu, media melaporkan Muhammad Sanusi mencabar akan mengambil tindakan undang-undang terhadap Saifuddin Nasution berhubung isu dana MARRIS dan REE.

Sanusi berkata, maklumat dinyatakan pemimpin Pakatan Harapan (PH) itu tidak benar kerana bersifat mengelirukan, berniat jahat untuk memfitnah dan bermotifkan politik.

Katanya, beliau mempunyai dokumen lengkap mengenai kesemua isu berkenaan dan menasihatkan Saifuddin Nasution tidak mencampuri urusan kementerian lain.

Setiausaha Agung Pakatan Harapan (PH) itu menegaskan, beliau mempunyai banyak bukti untuk menyokong dakwaan itu dan akan terus berdiri teguh dengan kenyataannya berhubung perkara itu.

Mengulas lanjut, Sanusi yang juga Pengarah Pilihan Raya Perikatan Nasional (PN), berkata serangan demi serangan yang dilakukan pimpinan gabungan Pakatan Harapan (PH) dan Barisan Nasional (BN) terhadap beliau adalah kerana mereka mencemburi pencapaian negeri itu.

“Dia (Saifuddin) tuduh saya, dia kata kita lantik jadi Menteri Besar suruh mentadbir negeri bukan menjadi pencuri REE, Dia tuduh saya mencari pencuri REE, kes REE satu.

“Dan tuduh saya guna peruntukan Marris RM1.6 bilion yang patut jadi duit penyelenggaraan jalan dia kata buat benda lain walaupun duit tu semua dari merdeka lagi, semua tu saya guna untuk buat benda lain.

“Dia ‘lunggukkan’ (longgokkan) kesalahan menteri-menteri besar UMNO sebelum 2014 semuanya atas kepala saya pada hal saya tak tau apa pun. Hang tunggu Pudin, hang tunggu selamat menjawab, dia ingat dia seorang reti menyerang? ” katanya.


Perjumpaan ‘Top 5’ UMNO bincang PRU-15 Sabtu ditangguh: PM

Perjumpaan lima pemimpin tertinggi UMNO bagi membincangkan berkenaan Pilihan Raya Umum ke-15 (PRU15) yang dijadualkan Sabtu ini ditangguhkan ke satu tarikh yang akan diumumkan kemudian.

Memetik Bernama, Perdana Menteri Datuk Seri Ismail Sabri Yaakob berkata ia susulan pemakluman daripada Setiausaha Agung UMNO Datuk Seri Ahmad Maslan bahawa Mesyuarat Majlis Tertinggi (MT) Khas yang sepatutnya diadakan pada hari sama ditangguhkan.

“Hari Sabtu ini Mesyuarat MT Khas sepatutnya diadakan tetapi kita dapat mesej dah ditangguhkan jadi kita tunggu Setiausaha Agung akan umumkan tarikh baru.

“Sebelum Mesyuarat MT akan datang akan bincang balik. Selalunya sebelum Mesyuarat MT akan ada (pertemuan) Top Five (lima pemimpin tertinggi) kemudian ada (mesyuarat) biro politik, selepas itu malam (mesyuarat) MT,” katanya kepada pemberita selepas Majlis Apresiasi Pavilion Malaysia Ekspo 2020 Dubai di Kuala Lumpur, malam ini.

Sebelum ini Ismail Sabri yang juga Naib Presiden UMNO berkata perjumpaan pemimpin tertinggi itu mungkin diadakan lebih awal sebelum pembentangan Bajet 2023 yang dijadualkan pada 7 Oktober.

Lima pemimpin tertinggi UMNO itu merujuk kepada Presiden, Datuk Seri Ahmad Zahid Hamidi; Timbalan Presiden, Datuk Seri Mohamad Hasan; dan tiga Naib Presiden parti iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.

Sebelum ini, Ismail Sabri berkata perbincangan antara lima pemimpin tertinggi UMNO bagi menentukan tarikh PRU-15dijangka diadakan dalam masa terdekat.

Menurutnya tempoh untuk mengadakan PRU15 dalam tahun ini masih terbuka dan tarikh itu akan ditentukan selepas mesyuarat lima pemimpin tertinggi UMNO.

Perdana Menteri dijadual menghadiri Perhimpunan Agung Bangsa-Bangsa Bersatu (UNGA) di Amerika Syarikat pada 21 September ini.


Tiga ahli Bersatu gugur keahlian ingkar arahan bertanding bebas

Keahlian tiga ahli Bersatu gugur serta-merta secara automatik selepas ingkar arahan parti dan bertanding sebagai calon Bebas dalam Pilihan Raya Negeri (PRN) Sarawak kali ini.

Tiga calon bebas yang juga ahli Bersatu tersebut adalah Ketua Bersatu Hulu Rajang, Siki Balarik yang bertanding di Belaga; Ketua Bersatu Samarahan, Ismawi Muhammad (Muara Tuang) dan aktivis Bersatu, Ricky Enteri (Bawang Assan) bukan lagi ahli Bersatu.

Tindakan tersebut diumumkan Pengerusi Bersatu Sarawak, Senator Jaziri Alkaf Abdillah Suffian berkata, keanggotaan mereka dianggap gugur secara automatik selepas enggan menarik diri daripada bertanding di kerusi masing-masing.

“Mereka telah pun digugurkan keanggotaan secara automatik menurut Perlembagaan Bersatu. Kita telah memberikan mereka masa dan peluang untuk menarik diri tapi tiada tindakan dibuat mereka, jadi keahlian mereka telah gugur.

“Jadi, tiada ahli Bersatu yang bertanding. Bersatu tetap dengan pendirian tidak bertanding pada PRN Sarawak,” katanya Bernama.

Minggu lalu, Bersatu dikejutkan dengan kemunculan empat ahlinya yang bertanding sebagai calon Bebas termasuk Datuk Ali Biju di Krian.

Tindakan mereka bertentangan dengan pendirian Presiden Bersatu, Tan Sri Muhyiddin Yassin yang memutuskan bahawa parti itu tidak bertanding pada PRN kali ini sebaliknya memberi sokongan penuh kepada Gabungan Parti Sarawak (GPS).

Namun, hanya Ali yang menarik diri daripada bertanding Bebas dan memberikan sokongan penuh kepada calon GPS, Friday Belik di Krian, manakala tiga lagi ahli Bersatu enggan menarik diri.


RON97 naik 3 sen, harga runcit RON95, diesel kekal

Harga runcit petrol RON97 naik 3 sen seliter daripada RM3 sebelum ini kepada RM3.03 berkuat kuasa tengah malam ini hingga 12 Januari 2022.

Kementerian Kewangan (MOF) dalam kenyataan hari ini berkata harga runcit RON95 dan diesel bagaimanapun, kekal pada paras RM2.05 dan RM2.15 seliter.

Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, bagi melindungi pengguna berbanding harga sebenar minyak di pasaran global.

Harga pasaran sebenar bagi kedua-dua produk telah meningkat melebihi paras harga siling yang telah ditetapkan, kata MOF.

Kerajaan pada masa sama akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


PM kata inflasi negara terendah di Asia Tenggara kerana ada subsidi

Walaupun kadar inflasi negara meningkat hampir setiap bulan, namun Perdana Menteri Datuk Seri Ismail Sabri Yaakob berkata ia masih disifatkan masih rendah berbanding dengan negara jiran yang lain.

Ismail Sabri berkata kejayaan negara mengekalkan kadar inflasi terendah di Asia Tenggara adalah hasil langkah kerajaan menyediakan subsidi yang besar bernilai RM77 bilion, jumlah tertinggi dalam sejarah negara yang tidak pernah berlaku sebelum ini.

“Kenaikan harga jagung bijiran dan baja serta kenaikan kos logistik telah menyebabkan peningkatan harga barangan yang menyaksikan kadar inflasi juga meningkat tinggi.

“Namun begitu, Malaysia masih mengalami inflasi pada kadar terendah di Asia Tenggara hasil usaha berterusan kerajaan menanganinya dengan memberikan subsidi berjumlah RM77 bilion,” katanya dipetik laporan media selepas ketika merasmikan program Jelajah Aspirasi Keluarga Malaysia (JAKM) di Kota Bharu, hari ini.

Jelas Ismail Sabri lagi, kerajaan juga mengambil langkah proaktif menangani kenaikan harga barang dengan menyediakan subsidi RM1.1 bilion untuk ayam dan telur serta RM4 bilion untuk minyak masak peket.

Semalam, Ketua Perangkawan Datuk Seri Dr Mohd Uzir Mahidin berkata Indeks Harga Pengguna (IHP) Malaysia meningkat 3.4 peratus tahun ke tahun kepada 127.4 pada Jun 2022 berbanding 123.2 pada Jun 2021, melepasi purata inflasi di Malaysia bagi tempoh Januari 2011 hingga Jun 2022 sebanyak 1.9 peratus.

Mohd Uzir berkata indeks makanan meningkat 6.1 peratus dan kekal sebagai penyumbang utama kenaikan inflasi pada bulan tersebut.

“Semua kumpulan lain kecuali komunikasi turut merekodkan kenaikan dan mendorong inflasi keseluruhan kepada 3.4 peratus.

“Pengangkutan meningkat 5.4 peratus diikuti restoran dan hotel (5.0 peratus), hiasan, perkakasan dan penyelenggaraan isi rumah (3.4 peratus), pelbagai barangan dan perkhidmatan (2.2 peratus) dan perkhidmatan rekreasi dan kebudayaan (2.2 peratus),” katanya semalam.

Malaysia kini sedang menghadapi krisis kos sara hidup di mana harga makanan ruji dan keperluan meningkat secara mendadak dan stabil sejak awal tahun.


Bekas ketua keselamatan Kazakhstan ditahan, disyaki khianat

Pihak berkuasa Kazakhstan hari ini menahan bekas Ketua Jawatankuasa Keselamatan Negara, Karim Massimov, kerana disyaki melakukan khianat dan penderhakaan.

Massimov, yang dipecat minggu ini susulan tunjuk perasaan yang tercetus di negara itu, terutama di bandar terbesarnya Almaty, ditangkap bersama beberapa pegawai kanan lain, kata jawtankuasa itu dalam satu kenyataan.

Jawatankuasa itu bagaimanapun tidak menamakan mereka yang turut ditahan atau memberikan butiran lanjut.

Massimov dilaporkan sebagai sekutu rapat bekas Presiden Nursultan Nazarbayev. Beliau telah dua kali menjadi perdana menteri dan juga pernah berkhidmat sebagai ketua pentadbiran presiden di bawah Nazarbayev.

Nazarbayev, 81, adalah pemerintah paling lama di sebuah negara bekas Soviet sehingga beliau menyerahkan jawatan Presiden kepada Tokayev pada 2019.

Keluarganya dilaporkan mengekalkan pengaruh bekas presiden itu di Nur-Sultan, ibu negara Kazakhstan yang dibina khas sempena nama beliau.

Berpuluh-puluh penunjuk perasaan dan anggota keselamatan terbunuh, manakala bangunan dan pejabat kerajaan di seluruh negara itu digeledeh dan dibakar dalam keganasan terburuk dialami negara bekas republik Soviet itu sejak 30 tahun kemerdekaan.

Selepas beberapa hari keganasan, pasukan keselamatan mengawal semula kebanyakan jalan utama di Kazakhstan.

Semalam, Presiden Kassym-Jomart Tokayev berkata beliau mengarahkan pasukan keselamatan untuk “menembak tanpa amaran”, di tengah-tengah tindakan keras terhadap tunjuk perasaan antikerajaan.

Presiden juga dilaporkan berkata “20,000 penyamun” telah menyerang bandar utama Almaty, pusat tunjuk perasaan yang tercetus disebabkan kenaikan harga bahan api.


Lebih RM20.6b subsidi upah pekerja diperkenal Kerajaan PN telah disalur

Kerajaan telah menyalurkan sejumlah RM20.643 bilion kepada 357,639 majikan melalui Program Subsidi Upah (PSU) setakat 25 Mac 2022 bagi mengekalkan penggajian 2.96 juta pekerja tempatan dan mengurangkan kadar pengangguran dalam kalangan pekerja warganegara Malaysia.

Menteri Kewangan Tengku Datuk Seri Zafrul Abdul Aziz berkata melalui PSU 1.0, sebanyak 322,177 majikan dan 2.64 juta pekerja telah menerima manfaat di bawah pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) dengan permohonan subsidi upah yang diluluskan mencecah nilai RM12.958 bilion setakat 25 Mac, 2022.

Kedua-dua pakej itu diperkenalkan Kerajaan Perikatan Nasional (PN) pada 2020 yang dipimpin Perdana Menteri ketika itu Tan Sri Muhyiddin Yassin bagi meringankan beban hidup rakyat yang terkesan akibat pandemik Covid-19.

Memetik Bernama, Tengku Zafrul berkata di bawah PSU 2.0 setakat 25 Mac, sejumlah RM1.407 bilion telah disalurkan kepada 81,133 majikan untuk terus beroperasi dan mengekalkan penggajian bagi 718,336 pekerja.

“Bagi PSU 3.0, sebanyak RM3.731 bilion telah disalurkan kepada 162,279 majikan untuk mengekalkan penggajian bagi 1,526,242 pekerja, setakat 25 Mac, 2022.

“PSU 3.0 turut ditambah baik dengan Pakej PERMAI (Pakej Bantuan Perlindungan Ekonomi dan Rakyat Malaysia), PEMERKASA (Program Strategik Memperkasa Rakyat dan Ekonomi) dan PEMERKASA Tambahan,” katanya dalam Laporan Kewangan Rakyat yang dikeluarkan pada Jumaat.

Beliau berkata manakala bagi PSU 4.0, setakat 25 Mac, sebanyak RM2.471 bilion telah disalurkan kepada 159,571 majikan untuk terus beroperasi dan mengekalkan penggajian bagi 1,878,549 pekerja, dan sejumlah RM75.659 juta disalurkan kepada 3,908 majikan untuk kekalkan penggajian bagi 66,096 pekerja bagi PSU 5.0.

Sementara itu, Tengku Zafrul berkata kerajaan melalui pelbagai kementerian dan agensi kerajaan akan meneruskan usaha latihan dan peningkatan kemahiran bagi 2022 dengan peruntukan keseluruhan RM1.1 bilion yang menyasarkan 220,000 peluang pekerjaan.

Kementerian Kewangan (MOF) dan Kementerian Sumber Manusia juga telah diberi tanggungjawab menyediakan ‘single window’ (tetingkap tunggal) bagi memastikan program latihan dan peningkatan kemahiran yang dijalankan pelbagai kementerian dan agensi dilaksanakan dengan efektif dan optimum, katanya.

“Susulan pembukaan sempadan, ekonomi kita akan bangkit semula, mewujudkan lebih banyak peluang pekerjaan dan meningkatkan pendapatan semua.

“Berpandukan dasar-dasar positif kerajaan, Keluarga Malaysia akan bangkit semula, lebih gagah dan lebih berdaya saing berbanding dahulu,” katanya.

Tengku Zafrul berkata MOF amat berharap fasa peralihan ke endemik ini berupaya membantu dan menyokong proses pemulihan perusahaan kecil dan sederhana selain kebenaran pengeluaran sekali sahaja Kumpulan Wang Simpanan Pekerja sebanyak RM10,000 serta Bantuan Khas Kewangan sempena Aidilfitri, dapat membantu dan memberi kelegaan kepada aliran tunai rakyat.


Rogol dua anak, bapa dipenjara 36 tahun dan kena 20 sebatan

Seorang bekas operator kren dijatuhi hukuman penjara 36 tahun dan 20 sebatan oleh Mahkamah Rayuan Putrajaya kerana merogol dua anak perempuannya yang di bawah umur.

Panel tiga hakim terdiri daripada Datuk Seri Kamaludin Md Said, Datuk Azman Abdullah dan Datuk Lim Chong Fong membenarkan rayuan lelaki itu untuk mengurangkan hukuman penjara dan sebatan ke atasnya, menurut laporan Bernama.

Hakim Kamaludin yang mengetuai panel, mengurangkan tempoh penjara kepada 18 tahun dan mengurangkan bilangan sebatan kepada 10 sebatan bagi setiap pertuduhan.

Lelaki berusia 42 tahun itu sebelum ini dijatuhi hukuman 40 tahun penjara dan 24 sebatan oleh Mahkamah Sesyen Segamat di Johor pada 20 Mei, 2020 selepas beliau mengakui bersalah terhadap dua pertuduhan rogol.

Beliau mengemukakan rayuan kepada Mahkamah Rayuan untuk mengurangkan hukuman itu selepas permohonannya ditolak Mahkamah Tinggi Muar pada 24 Dis, 2020.

Bapa kepada lima orang anak itu mengaku bersalah merogol anak perempuannya berusia 15 tahun pada pertengahan 2017 dan anak perempuannya berumur 13 tahun pada Januari, 2020.

Mahkamah Sesyen menjatuhkan hukuman penjara 20 tahun dan 12 sebatan bagi setiap pertuduhan dan mengarahkan supaya hukuman itu dijalankan secara berasingan dari tarikh tangkapan 19 Mei, 2020.

Peguam Ameerul Aizat Noor Haslan memohon mahkamah mengurangkan hukuman penjara ke atas anak guamnya itu atas alasan hukuman itu berlebihan. Beliau juga meminta 24 sebatan tersebut dikurangkan.

Timbalan pendakwa raya Fauziah Daud berkata hukuman penjara lelaki itu wajar dijalankan secara berasingan kerana ia melibatkan dua mangsa.


Badan kehakiman lapor polis khabar angin disiar Shahrir Samad – Tok Uban

Pejabat Ketua Pendaftar Mahkamah Persekutuan menafikan dakwaan bahawa Ketua Hakim Negara bersubahat untuk mempercepatkan perbicaraan kes rasuah dan mensabitkan kesalahan dua pemimpin UMNO, Datuk Seri Ahmad Zahid Hamidi dan Datuk Seri Najib Razak.

Dalam kenyataan dikeluarkan petang tadi Pejabat Ketua Pendaftar Mahkamah Persekutuan juga menyifatkan khabar angin itu berniat jahat dan bertujuan untuk ‘subvert’ keadilan.

Sumber dakwaan dipercayai daripada posting yang dibuat oleh seorang pengguna Facebook bernama Shahrir Samad – Tok Uban.

Pejabat ketua pendaftar berkata ia telah membuat laporan polis terhadap pemilik akaun, dan menafikan dakwaan bahawa Ketua Hakim Negara telah bertemu dengan ahli politik tertentu untuk membincangkan kes perbicaraan kedua-dua pemimpin UMNO itu, lapor MalayMail.

“Pejabat ini ingin menegaskan bahawa pihak yang bertanggungjawab membuat dan menyebarkan dakwaan itu berniat untuk mencemarkan imej dan menimbulkan ketidakpercayaan orang ramai terhadap badan kehakiman.

“Selain itu dakwaan ini juga bertujuan untuk ‘subvert’ pentadbiran keadilan dalam perbicaraan Datuk Seri Najib Razak dan Datuk Seri Ahmad Zahid Hamidi yang masih berjalan dan belum dimuktamadkan,” katanya dalam satu kenyataan yang dikeluarkan petang ini.

Adalah tidak pasti sama ada pemilik akaun itu dikaitkan secara langsung dengan Ahli Majlis Tertinggi UMNO Tan Sri Shahrir Samad, namun media lebih kerap merujuk laman itu kepada beliau.

Shahrir turut dibicarakan kerana kes rasuah dan dituduh melakukan salah guna kuasa ketika mengetuai sebuah agensi tanah Persekutuan.

Siaran yang dikaitkan itu dipercayai menjadi punca khabar angin yang sedang tersebar mengenai rancangan peguam negara, Ketua Hakim Negara dan Presiden Bersatu Tan Sri Muhyiddin Yassin untuk mempercepatkan perbicaraan Najib dan Zahid serta menjamin sabitan, sebagai cara untuk mengelak UMNO kembali berkuasa.

Terdahulu, Hakim Mahkamah Rayuan Datuk Mohd Nazlan Mohd Ghazali membuat laporan polis berhubung satu artikel mendakwa beliau sedang disiasat kerana wang yang tidak dapat dijelaskan dalam akaun banknya.

Pejabat Ketua Pendaftar Mahkamah Persekutuan dalam kenyataan hari ini berkata, laporan itu dibuat bagi menafikan tuduhan palsu dan tidak berasas yang berniat menjatuhkan kredibiliti Mohd Nazlan sebagai hakim selain mengganggu sistem keadilan serta institusi kehakiman.

“Pejabat ini memandang serius terhadap tuduhan dan komen seperti ini dan mengingatkan orang ramai bahawa tuduhan terhadap badan kehakiman bertujuan mengganggu-gugat kes-kes yang sedang dalam proses perbicaraan adalah satu pelanggaran prinsip sub judice.

“Pejabat ini juga menggesa agar pihak polis dapat menjalankan siasatan dengan segera demi memelihara keyakinan orang ramai terhadap institusi kehakiman negara serta memastikan pentadbiran keadilan dapat berjalan dengan baik,” katanya


Ismail Sabri tolak desakan tarik balik pelantikan Tajuddin sebagai duta

Kerajaan menolak desakan beberapa pihak, terutama daripada Pemuda UMNO, supaya menarik balik pelantikan Ahli Parlimen Pasir Salak, Datuk Seri Tajuddin Abdul Rahman, sebagai Duta Besar Malaysia ke Indonesia.

Perdana Menteri Datuk Seri Ismail Sabri Yaakob menegaskan bahawa pelantikan Tajuddin bagi jawatan itu sudah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Itu (lantikan Tajuddin) sudah diluluskan Kabinet dan diserah pada Agong… dah dapat perkenan (Agong). Sepatutnya dah serah watikah…tapi Agong gering waktu nak serah (watikah)..tapi lepas ni akan diserahkan.

“Jangan kita persoalkan kuasa Agong pula. Agong dah perkenan, (takkan) kita (kerajaan) pula nak tarik balik,” katanya menurut Bernama.

29 Jun lalu, Pemuda UMNO menerusi Exconya, Muhamad Muqharabbin Mokhtarrudin mendesak Ismail Sabri menarik balik pelantikan Tajuddin yang dianggapnya tidak layak memegang jawatan besar tersebut bagi menjaga imej negara daripada tercalar.

Desakan itu dibuat susulan, serangan Tajuddin terhadap Datuk Seri Ahmad Zahid Hamidi yang dikatakannya berbohong kepada ahli UMNO mengenai slogan ‘No DAP, No Anwar’ sebaliknya Presiden UMNO itu sendiri menyokong Pengerusi Pakatan Harapan (PH) Datuk Seri Anwar Ibrahim, sebagai perdana menteri.

Terdahulu, Tajuddin mendedahkan beberapa perkara dalaman parti, antaranya pengakuan dirinya sendiri menandatangani Akuan Bersumpah (SD) kerjasama dan Presiden PKR itu.

Selain itu, dikatakan terdapat pertemuan antara pimpinan UMNO di kediamannya pada Mei 2020 untuk meminta supaya Zahid turun daripada jawatan Presiden.

Dalam sidang media sama tersebut, Tajuddin mendakwa Zahid tidak layak untuk kekal sebagai Presiden dan perlu meletak jawatan kerana menjadi liabiliti kepada UMNO ekoran kes mahkamah yang sedang dihadapinya.

Mengulas lanjut, Ismail Sabri yang juga Naib Presiden UMNO menafikan dakwaan wujudnya dua kem dalam UMNO, sebaliknya menegaskan hanya ada satu kumpulan yang mengetuai pucuk pimpinan parti itu.

“Tiada kem dalam UMNO… hanya ada satu kem dalam UMNO,” katanya.

Dalam perkembangan lain, Ismail Sabri berkata UMNO masih menunggu keputusan Jabatan Pendaftaran Pertubuhan Malaysia (RoS) untuk meluluskan pindaan perlembagaan parti itu sehingga 16 Julai ini.

Pada Mei lepas, UMNO sebulat suara meluluskan Pindaan Perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum memberi ruang kepada ahli untuk memfokus kepada gerak kerja pilihan raya.


Tokyo cipta rekod Covid-19 ketika acara Olimpik berlangsung

Tokyo, penganjur Sukan Olimpik 2020, hari ini mencipta rekod tersendiri dan terburuk sepanjang penularan wabak Covid-19 sejak Mac tahun lalu, apabila mencatatkan jangkitan harian tertinggi melebihi 3,000 kes, dua hari berturut-turut.

Media melaporkan, lonjakan jangkitan hari ini sebanyak 3,177 kes memberi tekanan kepada pihak hospital untuk menyediakan fasiliti rawatan yang mencukupi bagi pesakit.

Menganjurkan sukan itu sejak minggu lepas, Tokyo merekodkan 2,848 jangkitan harian semalam. Bandar metropolitan itu merekodkan 1,832 seminggu lalu.

Lonjakan mendadak kes Covid-19 itu memberikan kesan kepada semangat domestik rakyatnya ketika temasya sukan dunia itu berlangsung tanpa kehadiran penonton walaupun terdapat banyak atlet Jepun yang memenangi pingat.

Selain itu, rekod terburuk di Jepun ini juga menimbulkan masalah kepada kepemimpinan Perdana Menteri Yoshihide Suga apabila kepercayaan rakyat untuk menyokongnya semakin berkurang menjelang pilihan raya umum tahun ini.

Gabenor untuk tiga wilayah di Tokyo mendesak kerajaan mengisytiharkan darurat susulan lonjakan jangkitan harian baharu sebanyak 2,848 kes.

Menteri Ekonomi Jepun Yasutoshi Nishimura yang menjadi Menteri Penyelaras Tindak Balas Covid-19 Jepun memaklumkan kepada jawatankuasa Parlimen bahawa kerajaan akan mengumumkan sama ada untuk melaksanakan darurat atau tidak selewat-lewatnya esok, 29 Julai 2021.

Katanya, kes jangkitan harian Covid-19 dijangka akan meningkat dengan lebih tinggi dalam beberapa hari akan datang kerana hasil ujian saringan yang dilakukan semasa cuti minggu lalu.

Gabenor wilayah Kanagawa Yuji Kuroiwa berpendapat bandar raya itu telah memasuki fasa kenaikan kes yang naik mendadak dan paling membimbangkan.

Tokyo sebelum ini telah melalui keadaan darurat sebanyak empat kali dan ia akan dilaksanakan sepanjang sukan Olimpik ini, sementara tiga wilayah melonggarkan beberapa sekatan.

Sejak 1 Julai lalu, penganjur Olimpik melaporkan sebanyak 169 kes Covid-19 membabitkan kalangan peserta temasya Olimpik dan semalam, 16 kes baharu telah dilaporkan.

Namun begitu, peraturan ketat telah dikenakan termasuk ujian saringan yang kerap kepada semua atlet, kakitangan dan media untuk mencegah penyebaran virus Covid-19. – Agensi


Covid-19: 44 kematian semalam, 69,153 kes masih aktif

Seramai 44 pesakit Covid-19 meninggal dunia dalam tempoh 24 jam semalam, turun 19 kes berbanding 63 kematian yang dilaporkan pada Jumaat.

Kementerian Kesihatan (KKM) memaklumkan daripada jumlah itu empat pesakit Covid-19 meninggal dunia sebelum dibawa ke hospital atau ‘brought in death’ (BID).

Jumlah kumulatif kematian sejak wabak Covid-19 melanda negara awal tahun lalu kini mencecah 28,876 kes, termasuk 5,839 kes BID, lapor KKM menerusi laman sesawang COVIDNOW hari ini.

Dalam tempoh itu Sarawak merekodkan kes tertinggi dengan 10 kematian, diikuti masing-masing lima di Johor dan Sabah; dan Kedah serta Kelantan masing-masing mencatat empat kes.

Tiga kematian masing-masing dilaporkan di Selangor dan Kuala Lumpur, diikuti masing-masing dua di Melaka, Perlis dan Terengganu. Manakala, Negeri Sembilan, Pahang, Perak dan Pulau Pinang pula masing-masing mencatat satu kes kematian.

Tiada kematian dilaporkan di Labuan dan Putrajaya.

Sementara itu, KKM memaklumkan kes aktif terus turun kepada 69,153 berbanding 70,058 kes yang direkodkan pada Jumaat.

Daripada jumlah itu, 53,990 pesakit sedang menjalani kuarantin kendiri di rumah, 9,162 ditempatkan di PKRC, 5,431 menerima rawatan di hospital, dan 570 pesakit dimasukkan ke unit rawatan rapi, dengan 293 daripadanya memerlukan alat bantuan pernafasan.

Semalam sebanyak 5,854 jangkitan baharu dilaporkan di seluruh negara dengan Selangor merekodkan kes tertinggi sebanyak 1,401 kes, sekali gus menjadikan kumulatif sejak awal tahun lalu kepada 2,461,351 kes positif, dengan 2,368,634 pesakit telah sembuh.


Cuepacs bidas pihak serang kerajaan isu elaun disalur ke akaun bencana

Kesatuan Pekerja-Pekerja Dalam Perkhidmatan Awam (Cuepacs) hari ini membidas sikap sesetengah pihak yang menyerang kerajaan susulan keputusan penjawat awam menyumbang elaun mereka kepada Akaun Amanah Bencana.

Presidennya, Adnan Mat berkata Cuepacs sebelum ini telah menggerakkan inisiatif supaya penjawat awam dalam kumpulan tertentu turut sama-sama membantu menyumbang ke akaun berkenaan.

Katanya, semua penjawat awam yang terbabit bersetuju memotong elaun diterima sebagai tanda solidariti dalam menyokong usaha kerajaan melandaikan keluk jangkitan Covid-19.

“Cuepacs percaya kebanyakan penjawat awam terlibat secara aktif dalam memberi sumbangan dan bantuan kepada golongan yang memerlukan sama ada melalui pertubuhan bukan kerajaan, pusat zakat atau secara persendirian walaupun inisiatif ini tidak dilaksanakan.

“Penjawat awam yang tidak terlibat dengan inisiatif ini juga tidak terkecuali dalam memberi sumbangan kepada rakyat dan negara sama ada melalui bentuk kewangan atau pun tenaga mereka,” katanya dalam kenyataan hari ini.

Terdahulu, Ketua Setiausaha Negara, Tan Sri Mohd Zuki Ali mengumumkan Pegawai Perkhidmatan Awam Kumpulan Pengurusan Tertinggi serta penjawat awam Gred 29 hingga Gred 41 bersetuju untuk menyumbang kepada Akaun Amanah Bencana, menerusi pemotongan elaun Imbuhan Tetap Keraian (ITK) dan elaun Imbuhan Tetap Khidmat Awam (ITKA), selama tiga bulan.

“Sumbangan dari lebih 800,000 penjawat awam (tidak termasuk frontliners serta penjawat awam Gred 1 hingga Gred 28) adalah dianggarkan berjumlah lebih RM30 juta,” katanya dalam satu kenyatan hari ini.

Semalam, Perdana Menteri Tan Sri Muhyiddin Yassin turut mengumumkan menteri dan timbalan menteri tidak akan mengambil gaji selama tiga bulan sebaliknya wang itu disalurkan kepada Akaun Amanah Bencana.

Bagaimanapun ada sesetengah pihak yang cuba mempolitikkan sumbangan itu dengan menggesa menteri dan timbalan menteri turut menyerahkan elaun mereka kepada tabung berkenaan.

Penetapan sumbangan berdasarkan gred perkhidmatan itu adalah 50 peratus bagi Jawatan Utama Sektor Awam (JUSA) A ke atas, JUSA B sebanyak 20 peratus, JUSA C sebanyak 10 peratus, Gred 44 hingga 56 sebanyak lima peratus melibatkan ITK manakala RM10 daripada ITKA bagi Gred 29 hingga 41.


Asraf takut tewas pemilihan UMNO jika tak berjawatan

Ketua Pemuda UMNO, Datuk Asyraf Wajdi Dusuki menyatakan kebimbangan akan tewas dalam pemilihan parti jika tidak memegang sebarang jawatan memandangkan gesaan pilihan raya parti itu diadakan segera dibuat oleh mereka yang berjawatan.

Asraf meletak syarat Menteri dan Timbalan Menteri UMNO yang mendesak supaya pemilihan parti disegerakan perlu meletak jawatan mereka terlebih dahulu.

“Kalau kita nak percepatkan, saya rasa cara terbaik adalah untuk semua Menteri dan Timbalan Menteri kabinet dapat mengundurkan diri dari kabinet supaya sama level playing field (sama rata) dimana semua bertanding tanpa apa-apa jawatan,” kata beliau menjawab cabaran dibuat oleh bekas ketuanya, Khairy Jamaluddin Abu Bakar.

Asraf memberikan alasan kononnya taktik kotor akan dimainkan oleh mereka yang berjawatan semasa bertanding dalam pemilihan parti nanti jika diadakan.

“Kita takut orang mainkan isu atau fitnah menggunakan jentera kerajaan menggunakan kedudukan untuk pemilihan,” ujarnya.

Terdahulu, Khairy mencabar Presiden UMNO, Datuk Seri Ahmad Zahid Hamidi supaya tidak menangguhkan pemilihan parti tahun hadapan.

Sebelum ini, Pengerusi Jawatankuasa Pemilihan UMNO Datuk Seri Mohamad Hasan memberitahu pemilihan hanya akan dilaksanakan sekiranya tiada pilihan raya umum tahun ini.


Tunggu masa harga beras naik : pemborong

Pemborong-pemborong beras mendakwa sudah mendapat surat daripada Kementerian Pertanian dan Keterjaminan Makanan berhubung kenaikan harga borong beras tempatan (super spesial tempatan – SST) kepada RM2,250 bagi satu metrik tan.

Sumber memberitahu, surat yang bertarikh 16 Jun 2023 itu ditandatangani oleh Ketua Pengarah Pengawalan Padi dan Beras, Bahagian Pembangunan Industri Padi, Datuk Azman Mahmood.

“Secara logiknya, kalau kenaikan harga borong (beras) sudah diberikan kepada pemborong, bermakna pengguna juga bakal berdepan dengan kenaikan harga beras. Cuma tunggu masa sahaja.

“Kalau tidak, keuntungan pemborong, pembekal, peruncit akan merosot,” kata sumber lapor MalaysiaGazette.

Kelmarin, Pengarah Urusan Pasar Raya Besar Mydin, Datuk Ameer Ali Mydin memberitahu harga runcit bagi beras putih import 10kg akan naik sekurang-kurangnya RM1 bulan depan.

Ameer juga berkata, pembekal sudah mula menjual beras putih tempatan, 5% Super Spesial Tempatan pada RM12.80, meningkat daripada RM12.50 untuk beras 5kg, bagi mengurangkan keuntungan peruncit.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub yang mengulas kenyataan Ameer berkata pihaknya masih belum ada keputusan daripada kerajaan tentang harga beras pada masa ini.

Salahuddin berkata, pihaknya dan Kementerian Pertanian dan Keterjaminan Makanan akan mengeluarkan kenyataan mengenai perkara ini kemudian, setelah bertukar nota.

Mengulas lanjut, sumber percaya penjelasan kenaikan harga beras tempatan akan dibuat selepas perintah harga kawalan beras dipinda oleh Kementerian Pertanian dan Keterjaminan Makanan tidak lama lagi.

Malah katanya, tidak logik jika pemborong membeli dengan harga yang mahal namun pengguna mendapat harga yang sama.

Dalam pada itu, sumber yang terlibat dalam industri beras negara turut mengesahkan akan berlaku perubahan beras tempatan, hanya menunggu masa sahaja.

“Dalam keadaan semasa, semua barang naik dan beras adalah barang keperluan yang terakhir naik.

“Kejatuhan ringgit turut menjadi faktor kenaikan ini, mengambil kira 60 peratus beras negara diimport,” katanya namun enggan mengesahkan harga baharu beras tempatan.

Pada masa ini harga beras tempatan yang kekal sekitar RM2.60 sekilogram.

“Kalau ia naik, harga baharu (kenaikan) tidak melepasi lebih RM1,” kata sumber itu lagi.


Kelantan dijangka capai imuniti kelompok Oktober

Kelantan dijangka mencapai imuniti kelompok pada Oktober ini yang akan membabitkan 1.2 juta penduduk susulan penambahan bekalan vaksin sebanyak 550,000 dos bulan depan.

Menteri Penyelaras Program Imunisasi Covid-19 Kebangsaan (PICK), Khairy Jamaluddin, berkata sehingga kini lebih 42 peratus rakyat di negeri itu sudah mendaftar untuk mendapatkan suntikan vaksin.

Beliau berkata jangkaan itu dibuat berdasarkan sasaran kerajaan negeri untuk memberikan 30,000 dos vaksin kepada penduduk setiap hari mulai bulan depan.

Menteri Sains, Teknologi dan Inovasi itu berkata beliau melihat perkembangan imunisasi di Kelantan sangat baik dengan peningkatan kadar suntikan harian mencecah 12,000.

“Saya yakin sasaran kerajaan negeri untuk melakukan suntikan 30,000 sehari tercapai. Pada bulan hadapan, kita akan menghantar 550,000 dos vaksin ke Kelantan.

“Jumlah dos itu membolehkan Kelantan meningkatkan jumlah suntikan. Sekiranya tidak mampu mencapai 30,000 sehari, sekurang-kurangnya ia mampu meningkatkan jumlah suntikan vaksin,” katanya selepas Mesyuarat Jawatankuasa Program Imunisasi COVID-19 Kebangsaan Peringkat Negeri Kelantan.

Khairy berkata, Kelantan turut memohon untuk menambah lima Pusat Pemberian Vaksin (PPV) termasuk di Bachok, Kuala Krai, Machang dan Pasir Mas serta penambahan PPV klinik dan hospital swasta.


Pengarah UKSB mengaku beri wang kepada Zahid tiap bulan selama 4 tahun

Bekas Pengarah Ultra Kirana Sdn Bhd (UKSB) mengesahkan di Mahkamah Tinggi Shah Alam bahawa syarikatnya menghantar wang tunai setiap bulan dalam Dolar Singapura kepada bekas Perdana Menteri Datuk Seri Ahmad Zahid Hamidi dari 2014 hingga 2018 berhubung kontrak Sistem Visa Luar Negara (VLN).

Harry Lee Vui Khun berkata bayaran kepada Zahid bermula akhir 2014 dengan bayaran sebanyak SG$200,000 sebulan kemudian meningkat kepada SG$520,000 sebulan pada 2017.

“Bayaran SG$200,000 sebulan bermula pada hujung tahun 2014 dan berterusan sehingga pertengahan 2015. Dalam tempoh itu, kami ada pergi ke rumah beliau (Zahid) di Country Heights, Kajang dan dalam perjumpaan itu Datuk Seri Zahid meminta sumbangan bulanan dinaikkan.

“Selepas berbincang dengan Wan Quoris (Wan Quoris Shah Wan Abdul Ghani, Pengarah UKSB) dan David Tan, kami bersetuju untuk (memberi) SG$300,000 sebulan.

“Kemudian pada 2017, Datuk Seri Zahid meminta untuk berjumpa kami berdua di kediaman peribadinya. Dalam pertemuan itu juga Datuk Seri Zahid meminta bayaran bulan dinaikkan berikutan pilihan raya umum akan diadakan.

“Selepas berbincang dengan Wan Quoris dan David Tan, kami bersetuju untuk menaikkan bayaran bulanan daripada SG$300,000 kepada SG$520,000 sebulan,” katanya ketika membacakan penyataan saksinya semasa pemeriksaan utama oleh Timbalan Pendakwa Raya (DPP) Abdul Malik Ayob pada perbicaraan kes Zahid yang menghadapi 40 pertuduhan rasuah.

Saksi pendakwaan ke-15 itu menambah mereka bersetuju dengan jumlah itu selepas Zahid memaklumkan bahagian UMNO memerlukan bantuan kewangan.

“Dalam perbincangan kami, kami bersetuju untuk membayar sejumlah RM10,000 bagi setiap bahagian iaitu lebih kurang 100 bahagian UMNO dan selepas pengiraan jumlah keseluruhan mencecah SG$520,000 sebulan,” katanya.

Saksi pendakwaan ketiga, bekas Timbalan Setiausaha Bahagian Hal Ehwal Imigresen Kementerian Dalam Negeri (KDN) Siti Jalilah Abd Manap sebelum ini memberitahu mahkamah bahawa Zahid telah menyambung kontak UKSB untuk projek VLN walaupun kontrak sedia ada masih berbaki tiga tahun lagi.

Apabila ditanya dalam soalan tambahan oleh DPP Datuk Raja Rozela Raja Toran, bolehkah anda mengingati berapa kali anda menghantar (wang tunai) dari 2014 hingga 2018? Beliau berkata:

“Proses itu 70 peratus dilakukan oleh saya…40 kali dalam tempoh empat tahun.”

Raja Rozela: Bolahkah anda ingat dengan siapa anda pergi ke Country Heights, Kajang (rumah Zahid) untuk menyerahkan wang itu?

Harry Lee: Dengan Wan Quoris dan David Tan.

Raja Rozela: Dalam kenyataan, anda berkata wang itu diserahkan sendiri oleh anda, anda pergi bersama (Wan Quoris dan David Tan) mengapa anda berbuat demikian?

Harry Lee: Saya tak pasti, dari hari pertama penghantaran sedemikian, saya hanya ikut dari hari pertama, ia adalah pertemuan empat mata (dengan Zahid).

Beliau menambah sepanjang 40 kali penghantaran yang dilakukannya, Zahid tidak pernah memulangkan wang itu.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, euro 15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Dia didakwa melakukan semua kesalahan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan didengar di hadapan Hakim Datuk Mohd Yazid Mustafa.


Puad jangan ingat UMNO ini milik orang atas sahaja, kata Khairy

UMNO adalah parti milik semua ahlinya dan bukan hanya milik pemimpin atasan sahaja, kata Khairy Jamaluddin Abu Bakar.

Bekas Ketua Pemuda itu membalas kritikan Ahli Majlis Tertinggi UMNO, Datuk Puad Zarkashi yang menyindir tindakan dua ahlinya yang membuat laporan baru-baru ini kepada Jabatan Pendaftaran Pertubuhan (RoS) berkaitan usul tiada pertandingan jawatan Presiden dan Timbalan Presiden.

“Adakah UMNO hanya milik kepimpinan tertinggi? Umno milik semua anggotanya. Mana-mana anggota boleh minta penjelasan daripada RoS.

“Kita mesti hormat mana-mana anggota UMNO yang mahukan kejelasan memandangkan usul (UMNO bahagian) Rembau sangat kontroversi dan ramai pakar undang-undang mempersoalkan kesahannya,” katanya dipetik dalam laporan New Straits Times, hari ini.

Bekas ahli parlimen Rembau juga mengulangi sokongannya terhadap mana-mana ahli UMNO yang mahu mendapatkan penjelasan berkenaan kesahan usul itu.

Puad yang diketahui umum orang Datuk Seri Ahmad Zahid Hamidi itu membidas langkah membuat aduan kepada RoS semalam, sebaliknya mendesak supaya pemimpin atasan mereka yang tidak berpuas hati dengan usul jawatan Presiden dan Timbalan Presiden dipertandingkan itu tampil membuat laporan sendiri.

“Berani atau dipergunakan? Sepatutnya orang ataslah yang buat aduan. itu baru berani namanya

“Jangan guna orang bawah apatah lagi kalau bekas pegawai sendiri. Itu waras ke?” kata Puad dalam satu hantaran Facebook.

Terdahulu, dua ahli UMNO berkenaan – Muhammad Fiqri Firdaus Muhammad Rom (ahli UMNO Negeri Sembilan) dan Muhammad Aizat Fikri Mohd Nasir (Terengganu) – dilaporkan menghantar notis bantahan kepada RoS.


4,087 jangkitan baharu, 413 kes di Johor naik dua hari berturut-turut

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun lagi kepada 4,087 kes, berbanding 4,239 kes yang dilaporkan dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan kumulatif positif sejak awal tahun lalu hingga hari ini sebanyak 2,627,903 kes.

Mengikut laporan Johor mencatatkan peningkatan daripada 404 kes semalam kepada 413 kes hari ini, naik dua hari berturut-turut setelah merekodkan 337 kes pada Sabtu.

Kes baharu di negeri lain akan dikemas kini dalam waktu terdekat.

Sehingga semalam, seramai 2,527,052 pesakit Covid-19 dilaporkan sembuh.

Semalam, jumlah jangkitan baharu di empat negeri meningkat dengan Johor mencatat 404 kes baharu berbanding 337 pada Sabtu.

Tiga negeri lain membabitkan di Pulau Pinang sebanyak 262 kes semalam berbanding 227 Sabtu; Terengganu (172 kes semalam, 171 Sabtu); dan Sarawak (158 kes semalam, 137 Sabtu).

Sementara itu, Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian pada 28 November 2021 untuk seluruh negara adalah 0.96.

Wilayah Persekutuan Labuan kekal mencatat Rt tertinggi iaitu 1.12, namun kadar kebolehjangkitannya turun berbanding 1.19 pada Ahad.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Lima lagi negeri turut merekodkan Rt melebihi 1.00 iaitu Kedah sebanyak Rt 1.02; Pahang (1.01); dan masing-masing 1.00 bagi Selangor, Kuala Lumpur, dan Putrajaya.

Sementara itu, 10 negeri mencatat Rt di bawah 1.00 iaitu Perak sebanyak 0.99; masing-masing 0.98 di Sabah, Pulau Pinang, Johor, Kelantan dan Melaka (0.98); Negeri Sembilan dan Terengganu masing-masing Rt 0.96; Sarawak (0.78); dan Perlis 0.97).

Kes aktif di seluruh negara juga turun sebanyak 797 kes kepada 66,455 semalam berbanding 67,252 kes pada Sabtu.

Daripada jumlah itu, 54,695 pesakit menjalani kuarantin di rumah; 6,550 ditempatkan di PKRC; 4,699 dimasukkan ke hospital; dan 511 dirawat di ICU, dengan 261 daripadanya memerlukan alat bantuan pernafasan.


Kes harian Covid-19 meningkat di 11 negeri, Selangor tertinggi

Sebelas negeri dan Wilayah Persekutuan menunjukkan kenaikan kes baharu dalam tempoh 24 jam sehingga 12 tengah hari tadi, berbanding lapan yang direkodkan semalam.

Data dikumpul daripada laporan Jabatan Kesihatan Negeri hari ini menunjukkan jangkitan di Selangor meningkat tiga hari berturut-turut setelah kali pertama mencatat kes tiga angka pada 18 Oktober lalu iaitu sebanyak 800 kes.

Jangkitan di Selangor mula meningkat kepada 888 pada 19 Oktober dan 1,004 semalam. Hari ini negeri itu mencatat 1,027 kes positif.

Sementara itu 10 negeri lain turut mencatat peningkatan kes membabitkan Sabah, Terengganu, Pulau Pinang, Kuala Lumpur, Kedah, Pahang, Melaka, Negeri Sembilan, Putrajaya, dan Perlis.

Sabah merekodkan 651 jangkitan baharu hari ini berbanding 426 kes semalam diikuti Terengganu (485 hari ini, 355 semalam); Pulau Pinang (381 hari ini, 378 semalam); dan Kuala Lumpur (343 hari ini, 189 semalam).

Kedah turut mencatat peningkatan kes apabila melaporkan 319 jangkitan hari ini berbanding 312 semalam; Pahang (294 hari ini, 232 semalam); Melaka (235 hari ini, 112 semalam); Negeri Sembilan (167 hari ini, 127 semalam); Perlis (33 hari ini, 29 semalam); dan Putrajaya (29 hari ini, lima semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan enam kluster baharu dikesan dalam tempoh 24 jam sehingga 12 tengah hari tadi, menjadikan sebanyak 5,705 kluster dikesan sejak awal tahun lalu, dengan 5,114 telah ditamatkan, dan 591 lagi masih aktif.

Tiga daripadanya adalah kluster komuniti yang dikesan di Sabak Bernam, Selangor membabitkan 15 individu daripada 29 yang disaring; Beaufort, Sabah (29 individu, 37 disaring); dan Jelebu serta Seremban, Negeri Sembilan (30 individu, 47 disaring).

Dua kluster tempat kerja dikesan di Seremban, Negeri Sembilan membabitkan 11 individu daripada 43 yang disaring, dan Sepang serta Kuala Langat, Selangor melibatkan 50 individu daripada 93 yang disaring.

Sementara itu satu kluster kumpulan berisiko tinggi turut dikesan di Kampung Bawan, Beaufort melibatkan 34 individu daripada 34 yang disaring.

Dr Noor Hisham berkata seramai 7,562 pesakit disahkan sembuh hari ini menjadikan kumulatif sejak awal tahun lalu kepada 2,303,583 kes berbanding 2,413,592 kumulatif kes positif.

Menurutnya daripada 6,210 jangkitan baharu dalam tempoh 24 jam itu 42 adalah kes import yang melibatkan 19 warganegara Malaysia dan 23 lagi bukan warganegara.

“Daripada kes baharu yang dilaporkan itu, 116 atau 1.9 peratus melibatkan pesakit kategori 3, 4 dan 5, manakala 6,094 kes (98.1 peratus) lagi adalah terdiri daripada kategori 1 dan 2,” katanya.

Setakat ini katanya terdapat 677 pesakit yang dirawat di unit rawatan rapi dengan 319 memerlukan alat bantuan pernafasan.


Tolong jentera PH tanpa berbelah-bahagi pada PRN, gesa UMNO Negeri Sembilan

UMNO Negeri Sembilan menggesa jentera kempennya untuk membantu calon-calon Pakatan Harapan (PH) pada Pilihan Raya Negeri (PRN) kali ini.

Pengerusi UMNO negeri itu, Datuk Seri Jalaluddin Alias berkata jentera parti mesti membantu tanpa berbelah-bahagi bagi memastikan calon parti komponen PKR, DAP dan Amanah menang semua kerusi yang ditandingi.

“Betul kita nak menang kesemua Dewan Undangan Negeri (DUN) tetapi kita jangan lupa tanggungjawab kita sebagai Kerajaan Perpaduan di Negeri Sembilan, kita bantu jentera PH bagi memenangi kesemua kerusi yang mereka tandingi.

“Jangan rasa gusar, berbelah-bahagi kenapa kita nak membantu mereka dan sebagainya. Kita mesti memperkukuhkan tekad kerana demi landskap politik di Negeri Sembilan selepas PRN bagi tempoh lima tahun akan datang. Insya-Allah,” katanya menurut laporan Sinar Harian.

Beliau berkata demikian ketika berucap pada pada Majlis Penyerahan Bahagian Angkat PRN Sembilan hari ini.

Hadir sama, Timbalan Presiden UMNO, Datuk Seri Mohamad Hasan.

Jalaluddin berkata, apa-apa perkara yang boleh merosakan perasaan dan juga gerak kerja jentera UMNO dan Barisan Nasional (BN) perlu dielakkan.

UMNO akan bertanding di Negeri Sembilan sebanyak 17 kerusi pada PRN ini termasuk satu kerusi tambahan di Lenggeng.

Menurut Mohamad yang juga Timbalan Presiden UMNO, selain Lenggeng, 16 kerusi berkenaan adalah kerusi yang di menangi BN pada Pilihan Raya Umum ke-14 (PRU-14) yang lalu manakala PH 19 kerusi.


Mazlan nafi akan keluar Bersatu, PRN Johor diadakan

Ahli Dewan Undangan Negeri (ADUN) Puteri Wangsa, Mazlan Bujang menafikan beliau akan keluar daripada Parti Pribumi Bersatu Malaysia (Bersatu) dan menjadi ADUN Bebas.

“Setakat hari ini, saya masih ahli Bersatu dan Ketua Bahagian Bersatu Tebrau. Khabar angin memang macam-macam. Saya boleh ‘jadi apa saja’ dalam khabar angin itu,” katanya.

Beliau menafikan akan bertindak demikian bagi membolehkan Pilihan Raya Negeri (PRN) Johor diadakan.

“Politik ini kita tidak tahu apa jadi akan datang. Hari ini jadi kawan, esok jadi musuh, yang musuh boleh jadi kawan. Dalam perlembagaan kita ada hak kebebasan untuk sertai apa juga parti selagi tiada perubahan dari segi undang-undang, kita bebas untuk sertai apa juga parti,” katanya, hari ini.

Terdahulu, desas desus Mazlan yang juga Pengerusi Jawatankuasa Pendidikan, Penerangan, Warisan dan Budaya negeri mahu mengisytiharkan dirinya sebagai ADUN Bebas, bertiup kencang kebelakangan ini.

Khabar angin itu menjelma susulan timbul dakwaan Dewan Undangan Negeri (DUN) Johor mungkin dibubarkan bagi membolehkan kepada PRN diadakan dalam masa terdekat.

Mazlan turut menolak khabar angin PRN Johor akan diadakan dalam masa terdekat.

Susulan kematian Ahli Dewan Undangan Negeri (ADUN) Kempas, Datuk Osman Sapian, kerajaan Johor pimpinan UMNO yang disokong Bersatu dan PAS, kini hanya memiliki kelebihan satu kerusi, berbanding pembangkang.

Berdasarkan laman sesawang DUN Johor yang mempunyai 56 kerusi, dengan UMNO menguasai 14 kerusi; MIC (dua); dan PAS (satu). Susulan kematian Osman jumlah kerusi dimiliki Bersatu kini sebanyak 11.

Sementara pembangkang dibarisi DAP dengan 14 kerusi; Amanah (sembilan) dan PKR (empat).

Kerajaan gabungan Barisan Nasional (BN) dan Perikatan Nasional (PN) pimpinan Pengerusi Badan Perhubungan UMNO negeri sebagai Menteri Besar, Datuk Hasni Mohammad, kini memiliki 28 kerusi DUN, manakala pembangkang pula 27 kerusi.

Mengulas lanjut Mazlan berkata beliau yakin tidak akan berlaku PRN dalam masa terdekat.

“Kita di Johor walau ada satu majoriti, keadaannya amat stabil kecuali ada hal luar jangKaan berlaku. Namun setakat ini dari segi keakraban dan juga perkongsian kuasa parti politik yang ada dalam kerajaan, kita tiada masalah untuk kekalkan kerajaan negeri.

“Apa yang baik di Johor ini kita dapat kerjasama yang baik dari pembangkang apatah lagi kita masih dalam pandemik Covid-19,” katanya.

Mazlan berkata, bencana banjir yang masih menjejaskan beberapa daerah di Johor juga tidak memungkinkan PRN diadakan dalam masa terdekat.

“Ini kerana sekolah di Johor yang akan dijadikan pusat mengundi masih ada yang dijadikan pusat pemindahan sementara (PPS). Tak mungkin PRN dalam masa terdekat,” katanya.


Gelombang hijau : Polis akan panggil Guan Eng

Polis mengesahkan menerima laporan berhubung kenyataan Pengerusi DAP, Lim Guan Eng yang mendakwa ‘gelombang hijau’ bakal musnahkan tokong dan menafikan hak agama di Pulau Pinang, lapor Utusan.

Ketua Polis Negara, Tan Sri Razarudin Husain berkata kertas siasatan dibuka di bawah  Seksyen 4(1) Akta Hasutan 1948, Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

“Kita sedang siasat dan beliau akan dipanggil dalam masa terdekat ini,” katanya ketika dihubungi, hari ini.

Semalam, pelbagai pihak meminta polis menyiasat kenyataan Guan Eng yang mendakwa ‘gelombang hijau’ bakal musnahkan tokong dan menafikan hak agama di Pulau Pinang.

Tindakan itu sebagai memberi amaran keras supaya tidak sesekali mempermainkan isu 3R iaitu agama, bangsa dan raja tanpa mengira parti.

Terdahulu, portal berita tempatan yang memetik laporan akhbar bahasa Mandarin melaporkan Guan Eng memberi amaran kepada pengundi Pulau Pinang untuk menyekat ‘gelombang hijau’ daripada bertapak di negeri itu.

Guan Eng mendakwa ia akan menyebabkan tokong Buddha dimusnahkan dan orang bukan Islam berdepan pelbagai sekatan.

Namun bekas Ketua Pemuda UMNO, Khairy Jamaluddin semalam mengingatkan Guan Eng tentang kewujudan dua patung Buddha terbesar di Kelantan yang terbesar di Asia Tenggara.


Zahid beritahu mahkamah boleh bawa isteri dalam lawatan rasmi

Presiden UMNO Datuk Seri Ahmad Zahid Hamidi hari ini memberitahu Mahkamah Tinggi bahawa dia boleh membawa bersama isterinya untuk perjalanan rasmi ke luar negara ketika menjadi Timbalan Perdana Menteri (TPM).

Zahid berkata demikian ketika memberi keterangan membela diri terhadap 47 pertuduhan terhadapnya.

Ditanya peguamnya Datuk Ahmad Zaidi Zainal sama ada perjalanannya ke luar negara – di mana pelbagai transaksi kad kredit direkodkan dari akhir 2013 hingga Januari 2016 – adalah perjalanan rasmi atau cuti peribadi, Zahid mengesahkan ianya adalah lawatan rasmi.

Zahid menjawab: “Yang Arif, sebagai orang nombor dua dalam kerajaan ketika itu, banyak tugas yang diberikan kepada saya sebagai Menteri Dalam Negeri dan juga TPM, lawatan ke luar negara adalah tugas rasmi yang dijalankan oleh saya.”

“Dan seorang TPM berhak membawa bersama isteri dan pegawai yang layak untuk turut bersama dalam lawatan ke luar negara atas tugas rasmi tersebut. Oleh itu peraturan Perbendaharaan itu diikuti sepenuhnya oleh saya dalam lawatan rasmi ke luar negara,” tambah memetik laporan Malay Mail.

Zahid dilantik sebagai TPM pada akhir Julai 2015 dan terus memegang jawatan itu sehingga Mei 2018. Dia juga pernah menjadi Menteri Dalam Negeri dari 2013 hingga Mei 2018.

Bulan lalu, Zahid mengesahkan di mahkamah bahawa penyata kad kredit peribadinya dari Disember 2013 hingga Januari 2016 telah merekodkan perbelanjaan yang kesemuanya adalah untuk “perbelanjaan peribadi”, dan juga telah menegaskan bahawa semua perbelanjaan perjalanan ke luar negara yang direkodkan dalam penyata itu adalah untuk perbelanjaan rasmi lawatan ke luar negara.

Berdasarkan butiran dalam penyata kad kredit yang sebelum ini disahkan Zahid di mahkamah, perbelanjaan direkodkan di luar negara hampir setiap bulan, seperti di London dan Manchester pada Disember 2013; Australia pada Februari, Mac, April, Mei 2014; Hong Kong (April 2014); Vietnam (Mei 2014); Dubai (Julai 2014); Ukraine dan United Kingdom (Ogos 2014); Amerika Syarikat (AS )(September 2014); London dan Taipei (Oktober 2014); Milan di Itali dan Perancis (November 2014); Jakarta, Abu Dhabi dan Dubai (Disember 2014).

Dia juga sebelum ini mengesahkan penyata kad kredit untuk perbelanjaan yang direkodkan di Dubai (Januari 2015); Abu Dhabi (April 2015); Korea dan New York (Mei 2015); New York (Jun dan Julai 2015); Jakarta (September 2015); AS (Oktober 2015); London (November 2015); Rom dan Dubai (Disember 2015); dan Korea (Januari 2016).

Bagi lawatan rasmi ke luar negara dan acara rasmi yang dihadirinya sebagai menteri, Zahid sebelum ini berkata pegawai yang mungkin mengiringinya termasuk setiausaha sulit utamanya, setiausaha sulitnya, setiausaha politiknya, pegawai khas dan pegawai keselamatan daripada polis, sambil mengesahkan bahawa dia juga akan diiringi oleh pegawai dalam menjalankan tugas di seluruh negara.

Sebelum ini, Naib Presiden Kanan AmBank Yeoh Eng Leong selaku saksi pendakwaan ke-10 mengesahkan di mahkamah penyata kad kredit dari Disember 2013 hingga Januari 2016 untuk dua kad kredit utama Zahid dan dua kad kredit tambahan untuk isteri bekas TPM itu, dengan jumlah perbelanjaan RM1,479,085.44 atau hampir RM1.48 juta dalam tempoh itu.

Penyata kad kredit AmBank telah menunjukkan bahawa kad kredit itu digunakan secara tempatan dan global, termasuk Indonesia, Vietnam, Korea Selatan, Taiwan, Hong Kong, Australia, AS, UK, Itali, Ukraine dan Dubai di UAE.

Penyata kad kredit AmBank telah merekodkan perbelanjaan dalam pembelian jenama fesyen mewah, seperti Brioni di New York; Hermes di Milan dan Rom di Itali; Burberry di Hong Kong dan New York; Louis Vuitton di Australia dan Jakarta; Giorgio Armani di Australia dan Rom; Tod di Jakarta; dan Ermenegildo Zegna di London.

Sebelum ini, Naib Presiden Maybank Anoop Singh Gulzara Singh selaku saksi pendakwaan kesembilan juga telah mengesahkan penyata kad kredit dalam tempoh 2014 hingga 2015 bagi tiga kad kredit yang dikeluarkan kepada Zahid, menunjukkan penggunaannya termasuk RM5,900 di cawangan KLCC Louis Vuitton pada Jun 2014; RM7,604.90 di Ukraine pada Ogos 2014; serta RM30,635.80 dan RM1,810.66 di Seoul, Korea Selatan pada 2015.

Apabila bayaran yang diterima melalui cek daripada Yayasan Akalbudi untuk bil kad kredit di kedua-dua bank itu dijumlahkan, ia akan menjadi RM1,362,037.81 atau lebih sedikit daripada RM1.3 juta.

Dalam kes ini, Ahmad Zahid menghadapi 47 pertuduhan iaitu 12 daripadanya kerana pecah amanah berhubung lebih RM31 juta dana Yayasan Akalbudi (YAB), 27 pertuduhan pengubahan wang haram dan lapan pertuduhan rasuah lebih RM21.25 juta.

Zahid didakwa dengan 12 pertuduhan pecah amanah, iaitu menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah pula, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Perbicaraan di hadapan hakim Mahkamah Tinggi Datuk Collin Lawrence Sequerah disambung petang ini.


Kes baharu Covid-19 2,430 dengan enam kematian direkodkan

Jangkitan baharu Covid-19 yang direkodkan semalam adalah sebanyak 2,430 kes dengan enam kematian, menurut laporan Kementerian Kesihatan (KKM).

Jumlah terbaharu itu menjadikan keseluruhan kes Covid-19 dalam negara kini sebanyak 4,497,212 kes.

Menurut KKM lagi, Jumlah kes aktif sebanyak 25,172, turun 6.1 peratus jika dibandingkan dengan 14 hari lalu.

Sebanyak 6 lagi kematian dilaporkan, dengan tiada kes meninggal di luar hospital (BID).

Sejak minggu lepas, purata 3.3 orang dilaporkan meninggal dunia manakala purata untuk 30 hari pula sebanyak 4.9, yang menunjukkan trend downtrend.

Sebanyak 106 korban akibat Covid-19 dilaporkan bulan ini. Sementara itu, terdapat 564 laporan kematian bulan lepas dan 2,235 kematian pada bulan Mac.

Sejak pandemik melanda pada Mac 2020, sebanyak 35,653 kematian akibat Covid-19 direkodkan.

Johor menjadi negeri dengan kematian tertinggi sebanyak 3 kes, diikuti Sabah (1), Sarawak (1) dan WP Putrajaya (1).

Seramai 1,076 pesakit Covid-19 sedang menerima rawatan di hospital, dengan 31 kes mendapat rawatan rapi.


Cermin diri tak perlu memilih, Najib ‘banduan’ digesa sahut cabaran debat Azmin

Datuk Seri Najib Razak tidak perlu terlalu memilih dengan menentukan siapa untuk berdebat memandangkan statusnya seorang ‘banduan’ yang sudah dijatuhkan hukuman bersabit salahguna kuasa kes SRC International Sdn Bhd (SRC).

Ketua Penerangan Bersatu Datuk Wan Saiful Wan Jan menggesa bekas Perdana Menteri (PM) itu supaya menyahut cabaran yang dibuat oleh Ketua Penerangan Perikatan Nasional (PN), Datuk Seri Mohamed Azmin Ali bagi berdebat berhubung isu Felda dan tidak perlu berdolak-dalik dengan memberi banyak alasan remeh.

“Saya rasa bakal banduan tak layak bercakap dengan Muhyiddin, dia (Najib) kena sedar diri dan cari kumpulan yang satu darjat dengan dia.

“Cabaran Azmin dia tak boleh jawab, dia cabar sana sini debat dengan Muhyiddin (Tan Sri Muhyiddin Yassin), baiklah dia jawab soalan ditanya di mahkamah jangan bagi alasan, jangan bagi dalil mengelak diri pergi mahkamah, banyak sangat alasan,” semasa sidang media di Bilik Gerakan Utama PN Taman Scientex Utama, Senai.

Wan Saiful berkata calon terbaik untuk berdebat berhubung isu Felda dengan Najib adalah Azmin memandangkan inisiatif untuk memulihkan agensi tersebut banyak diurus bawah pengurusannya.

“Bagaimanapun dia tak berani untuk bercakap kalau nak berdepan dengan jelas, Azmin beliau paling baik bercakap mengenai Felda kerana dari segi usaha menambah baik Felda dilakukan dibawah kepimpinan Azmin.

“Sebelum apa-apa jawab itu dulu (cabaran debat Azmin), itu (debat dengan Azmin) pun tak berani, nak cabar orang lain pula,” katanya lagi.

Terdahulu, Azmin mencabar Najib untuk berdebat berhubung isu Felda, bagaimanapun Najib cuba mengalih perhatian dengan meminta untuk berdebat dengan Muhyiddin pula.

Dalam cabarannya, Azmin berkata debat itu hendaklah dilakukan sebelum hari Pilihan Raya Negeri (PRN) Johor pada 12 Mac ini sambil mendakwa kepimpinan Najib menghancurkan peneroka dan masa depan Felda.


Rosmah lambai Najib dalam kamar mahkamah kemudian beredar

Datin Seri Rosmah Mansor hari ini hadir di Kompleks Mahkamah Kuala Lumpur untuk menghadiri perbicaraan suaminya Datuk Seri Najib Razak berhubung dakwaan mengubah laporan ketua juruaudit ke atas audit 1Malaysia Development Berhad (1MDB).

Baharu sahaja disabitka dalam kes rasuahnya sendiri semalam, Rosmah dilihat berada sebentar di dalam bilik mahkamah ketika perbicaraan Najib di hadapan hakim Mahkamah Tinggi Mohamed Zaini Mazlan – hakim sama yang telah menjatuhkan hukuman penjara 10 tahun dan denda RM970 juta terhadap Rosmah.

Konvoi Najib dari penjara tiba di kompleks mahkamah kira-kira jam 8.30 pagi tadi dan dia dilihat memasuki bilik mahkamah dari bilik tahanan pada jam 9.46 pagi, berpakaian sut bergaris hitam dan memakai tali leher yang kelihatan berwarna magenta.

Berbaju kurung putih bercorak bunga, Rosmah kemudian masuk ke dalam bilik mahkamah kira-kira jam 9.48 pagi, sejurus sebelum perbicaraan bermula, tetapi meninggalkannya beberapa minit kemudian.

Kemudian pada jam 10.11 pagi ketika prosiding mahkamah sedang berjalan, Rosmah memasuki semula bilik mahkamah, dan kemudian meninggalkan bilik mahkamah kira-kira 10 minit kemudian.

Sejurus sebelum dia keluar dari bilik mahkamah, dia dilihat melambai kepada Najib yang duduk di kandang tertuduh, manakala Najib turut berpaling ke arahnya dan melambai ke belakang, lapor MalayMail.

Ini merupakan kehadiran ketiga Rosmah ke mahkamah bagi perbicaraan jenayah Najib sejak bekas Presiden UMNO itu dipenjarakan 11 hari lalu bagi menjalani hukuman penjara 12 tahun berhubung penyelewengan dana SRC International Sdn Bhd berjumlah RM42 juta. Ini juga kali ketiga Najib dibawa keluar dari Penjara Kajang untuk menghadiri perbicaraannya.

Tidak seperti Najib, yang telah dihantar ke penjara selepas gagal membatalkan sabitannya dalam kes SRC di Mahkamah Tinggi dan seterusnya kedua-dua rayuannya di Mahkamah Rayuan dan Mahkamah Persekutuan, Rosmah berada pada peringkat yang berbeza dalam kesnya.

Rosmah walaupun bersalah dan dijatuhi hukumen penjara, kekal dengan ikat jamin RM2 juta kerana dia semalam mendapat penangguhan hukuman untuk meneruskan rayuannya di Mahkamah Rayuan.

Pada kira-kira jam 10.23 pagi hari ini, anak perempuan Najib, Nooryana Najwa juga dilihat memasuki bilik mahkamah ketika perbicaraan sedang berjalan, dan berada di situ hingga tamat prosiding.

Ketika perbicaraan, bekas Ketua Pegawai Eksekutif 1MDB Arul Kanda Kandasamy – yang juga seorang tertuduh dalam perbicaraan ini – kadang-kadang dilihat bercakap dengan Najib semasa mereka berdua duduk di kandang tertuduh.

Dalam perbicaraan ini, Najib dituduh, sebagai perdana menteri dan menteri kewangan ketika itu, menyalahgunakan kedudukannya antara 22 Februari 2016 dan 26 Februari 2016 dengan mengarahkan pindaan dibuat terhadap laporan akhir audit 1MDB sebelum dibentangkan di hadapan Jawatankuasa Kira-kira Wang Negara (PAC) bagi mengelak sebarang tindakan diambil terhadapnya.

Arul Kanda pula didakwa bersubahat dengan Najib dalam membuat pindaan itu bagi melindungi Najib daripada tindakan tata tertib, sivil atau jenayah berkaitan 1MDB.

Arul Kanda kini kekal sebagai tertuduh sehingga tamat kes pendakwaan, apabila Mohamed Zaini akan memutuskan sama ada dia telah bercakap benar dan sama ada dia perlu kekal sebagai tertuduh dalam perbicaraan ini.

Hari ini, pegawai penguat kuasa kanan SPRM Haniff Lami memberi keterangan sebagai saksi pendakwaan ke-16 dan terakhir dalam kes itu.

Haniff melengkapkan keterangannya hari ini selepas disoal balas oleh peguam bela utama Arul Kanda, Datuk N Sivananthan dan peguam bela utama Najib Tan Sri Muhammad Shafee Abdullah, dan selepas diperiksa semula oleh Ketua Pendakwa Raya Datuk Seri Gopal Sri Ram dan oleh Timbalan Pendakwa Raya Ahmad Akram Gharib.

Perbicaraan akan disambung semula pada 7 September di mana bekas Setiausaha Sulit utama Najib, Tan Sri Shukry Salleh yang sebelum ini memberi keterangan sebagai saksi pendakwaan ke-11, ditetapkan untuk disoal balas oleh Sivananthan dan diperiksa semula oleh pihak pendakwaan, sebelum pihak pendakwaan boleh menamatkan pemanggilan saksi pendakwaan.

Najib akan dibawa ke Kompleks Mahkamah Kuala Lumpur sekali lagi Isnin depan (5 September), berkaitan kes 1MDB di hadapan hakim Mahkamah Tinggi Datuk Collin Lawrence Sequerah.


Perbicaraan kes saman taikun terhadap Sanusi ditetapkan 25 Oktober

Tarikh perbicaraan permohonan injunksi kes saman fitnah Pengasas dan Penasihat Berjaya Corporation Berhad, Tan Sri Vincent Tan Chee Yioun terhadap Menteri Besar Kedah, Datuk Seri Muhammad Sanusi Md Nor ditetapkan pada 25 Oktober depan.

Mahkamah Tinggi Shah Alam membuat keputusan tersebut selepas taikun tersebut menyaman Sanusi berhubung kenyataannya melibatkan Projek Gerbang Maritim Selangor (SMG) ketika ceramah sempena kempen pilihan raya ‘Jelajah Mega PN Best’ di Jitra, Kedah sebelum ini.

Menerusi semakan pada senarai kausa dalam laman web badan kehakiman, pada tarikh berkenaan perkara itu ditetapkan untuk prosiding pendengaran injunksi inter-parte di hadapan Pesuruhjaya Kehakiman, Choong Yeow Choy.

Sementara itu, peguam, Chuar Kia Lin yang mewakili Vincent selaku plaintif berkata, semasa prosiding kes pada Jumaat, mahkamah membenarkan permohonan anak guamnya untuk injunksi ad-interim terhadap Sanusi.

Menurutnya, pihak Sanusi selaku defendan berhasrat untuk membantah permohonan injunksi dan memaklumkan memerlukan lebih masa untuk memfailkan afidavit serta hujahan bertulis mereka.

“Memandangkan kami tidak mempunyai bantahan terhadap perkara itu, mahkamah menetapkan tarikh perbicaraan pada 25 Oktober

“Dalam pada itu, mahkamah juga telah memberikan injunksi ad-interim sementara menunggu pelupusan penuh injunksi inter-parte,” katanya ketika dihubungi.

Vincent mengemukakan saman terhadap Sanusi dengan menuntut pampasan ganti rugi sebanyak RM200 juta.

Kumpulan Berjaya dalam satu kenyataan berkata, surat tuntutan telah dihantar kepada Sanusi pada 5 Ogos lalu, menuntut beliau menarik balik kenyataan itu tanpa syarat.

Syarikat itu juga menuntut Sanusi memohon maaf secara terbuka, memberi jaminan tidak mengulangi tuduhan itu dan membayar pampasan.

Dalam pernyataan tuntutan mereka, Vincent dan Berjaya Land mendakwa ucapan pemimpin Pas yang disiarkan secara langsung dan diterbitkan semula antaranya menerusi laman YouTube di bawah nama akaun Astro Awani, laman Facebook di bawah nama akaun TV PAS dan di laman YouTube di bawah nama akaun KiniTV.


Mengapa mahu robohkan kota ini?

Dalam bersungguh kita berusaha menghadapi pandemik Covid-19 dengan pelbagai pelan dan rancangan demi memulihkan kehidupan rakyat dan negara rupanya pihak-pihak tertentu pula bergelut bermain politik.

Kerajaan Persekutuan hari ini diwakili parti-parti Melayu Islam terbesar dengan Kabinet diketuai Perdana Menteri Tan Sri Muhyiddin Yassin dibantu pula Timbalan Perdana Menteri dari UMNO selain menteri-menteri lain termasuk dari PAS.

Inilah masanya untuk membuktikan kepada rakyat kemampuan saf kepimpinan anak-anak bangsa, terutama dalam menjayakan Pelan Pemulihan Negara. Tetapi sedih apabila ada pihak yang mengambil kesempatan mengawatkan suasana.

Apa lagi yang kita mahu?

Allah SWT berikan kita peluang, maruah agama dan bangsa diangkat-Nya apabila Pakatan Harapan (PH) rebah setelah 22 bulan. Sepatutnya gunakanah kesempatan ini bagi memperkukuhkan kekuatan kuasa politik umat Melayu di bumi berdaulat ini.

Tetapi sebaliknya apa yang dibina ini mahu direntap dan dirobohkan. Apa sebabnya?

Portal Agenda Daily melaporkan:

“Menurut seorang lagi sumber berkata Zahid kini ragu-ragu sama ada Anwar akan dapat menggugurkan kes mahkamah terhadapnya kerana DAP yang berada dalam gabungan Pakatan Harapan (PH).

“Zahid juga tahu Anwar tidak boleh buat sesuka hati bebaskan dia kerana pemimpin dalam DAP seperti Tony Pua tidak akan berdiam diri,” kata sumber itu lagi.

Zahid sengaja dilihat senada dengan blok parti pembangkang khususnya dengan Anwar untuk menimbulkan retorik kerajaan gagal dan menderhaka, sebaliknya niat utamanya adalah bagi mendesak Tan Sri Muhyiddin Yassin meletak jawatan dan dirinya ditabalkan sebagai PM.”

Apakah ini yang kita cari?

Almarhum Raja Ali Haji dalam karya Gurindam Duabelasnya mengingatkan anak-anak bangsa:

Hendaklah berjasa kepada yang sebangsa
Hendaklah jadi kepala buang perangai yang cela
Hendaklah memegang amanat buang khianat
Hendaklah marah dahulukan hujah
Hendaklah dimalui jangan memalui
Kita belum terlambat, bermuafakatlah di sana ada barakat.

Roslan Shahir Datuk Mohd Shahir
Setiausaha PAS Selangor


DAP tolak pengkhianat jadi calon PH, merujuk kepada Norhizam

DAP menegaskan parti itu tidak akan menerima pengkhianat yang juga bekas Ahli Dewan Undangan (ADUN) Pengkalan Batu, Datuk Norhizam Hassan Baktee sebagai calon pada Pilihan Raya Negeri (PRN) Melaka, mewakili Pakatan Harapan (PH).

Setiausaha Agung DAP Lim Guan Eng yang enggan memberi alasan penolakan itu sebaliknya berkata pendirian parti itu akan dimaklumkan pada Majlis Presiden PH.

“Ada yang tanya dan saya dengan tegas menyatakan DAP tolak sama sekali bekas ADUN Pengkalan Batu sebagai calon dalam PRN negeri akan datang.

“Saya tidak mahu sebut (alasan), tidak perlu pergi pada asal usulnya semua pun tahu, DAP tetap tidak terima dia sebagai calon dalam PRN negeri,” katanya dalam sidang media di pejabat DAP di Melaka, hari ini.

Norhizam sebelum ini menang pada Pilihan Raya Umum Ke-14 (PRU) lalu atas tiket DAP, dan menjadi Exco ketika PH berkuasa. Beliau bagaimanapun mengumumkan menjadi calon Bebas yang memberi sokongan kepada UMNO untuk membentuk kerajaan baharu negeri itu pada Mac tahun lalu.

Bekas ADUN DAP Kota Laksamana Low Chee Leong pernah menggelar Norhizam sebagai pengkhianat.

Norhizam juga adalah antara empat ADUN, termasuk dua daripada UMNO dan seorang Bersatu, yang menarik sokongan kepada pimpinan Ketua Menteri Datuk Seri Sulaiman Md Ali, menyebabkan Kerajaan UMNO Melaka tumbang pada 4 Oktober lalu.

Susulan itu, Sulaiman mengemukakan usul pembubaran Dewan Undangan Negeri (DUN) Melaka yang kemudian dipersetujui Yang di-Pertua Negeri, Tun Mohd Ali Rustam.

Semalam, Suruhanjaya Pilihan Raya (SPR) mengumumkan Pilihan Raya Negeri (PRN) Melaka akan diadakan pada 20 November ini. Hari penamaan calon ditetapkan pada 8 November dan tarikh mengundi awal pada 16 November.

Mengulas lanjut, Guan Eng berkata, PH komited unuk memastikan mandat rakyat dikembalikan pada PRN ini dan kekal menyatakan sokongan kepada Pengerusi PH Melaka, Adly Zahari sebagai calon Ketua Menteri.

“PH menyatakan sokongan kepada Adly Zahari sebagai calon Ketua Menteri dan saya harap tidak ada apa-apa kesangsian tentang perkara ini.

“Ini bukan hanya daripada DAP sahaja tetapi parti komponen yang lain kerana Adly menjalankan tugas yang baik,” katanya.

Semalam, keempat-empat bekas ADUN Melaka yang menjadi punca kejatuhan kerajaan negeri mengadakan pertemuan dengan Pengerusi PH, Datuk Seri Anwar Ibrahim.

Bagaimanapun, Anwar tidak memaklumkan sama ada keempat-empat mereka akan diambil menjadi calon blok pembangkang bagi menghadapi PRN itu. Berita berkaitan


Tiada nama anak Najib dihantar jadi calon ganti bapanya, kata UMNO Pekan

UMNO Pekan menjelaskan tiada nama anak bekas penyandang kerusi Parlimen itu, Datuk Seri Najib Razak dikemukakan sebagai calon bagi menghadapi Pilihan Raya Umum Ke-15 (PRU-15) nanti.

Spekulasi mengatakan anak Najib yang bergelar banduan antara tersenarai sebagai calon di Pekan dinafikan Timbalan Ketua UMNO Bahagian Pekan, Datuk Seri Zamri Ramly, lapor media.

Tegas Zamri, khabar angin itu tidak benar dan hanya cerita yang dibuat-buat oleh pihak tertentu sahaja.

“Itu cerita sahaja (khabar angin), tidak benar. Yana pun tak menyebut pun nak jadi calon,” katanya dipetik Astro Awani.

Ujarnya, UMNO Bahagian Pekan telah menghantar lima nama calon ke peringkat negeri dan akan diputuskan oleh pucuk pimpinan pusat.

Bagaimanapun sekiranya dirinya dicalonkan, beliau bersedia mempertahankan kerusi disandang Najib itu.

“Kita sebut lima orang, semua daripada pengurusan UMNO bahagian Pekan kita calonkan. Kalau dicalonkan sementara tunggu Datuk Seri Najib, boleh saya bantu.

“Akar umbi nampak okay je, tiada masalah pun. Penyokong pun nampak reda dengan benda yang ada, siapa calon mereka terima sahaja.

“Mereka tahu UMNO ini matang, kita tahu siapa yang boleh dan lebih kepada menunaikan apa yang rakyat nak. Kita lebih kepada tengok rentak daripada akar umbi dan rakyat itu sendiri.” katanya lagi.

Mengulas lanjut ujar Zamri, kesemua nama calon berkenaan disifatkan sebagai ‘winnable dan likeable’ untuk rakyat di Pekan.

Untuk rekod, Najib menjadi Ahli Parlimen Pekan selama tujuh penggal sejak tahun 1986.


Isu pengampunan: Amanah nasihat penyokong Najib bertenang

Penyokong Datuk Seri Najib Razak dinasihati agar bertenang dalam menerima keputusan Lembaga Pengampunan.

Parti Amanah yang menggesa supaya Najib tidak diampunkan dan dibebaskan daripada hukuman penjara semalam meminta penyokong bekas perdana menteri itu menerima dengan terbuka apa jua keputusan dibuat Lembaga Pengampunan.

Timbalan Presidennya, Datuk Seri Salahuddin Ayub, berkata ini kerana setiap persidangan lembaga itu adalah mengikut undang-undang dan Perlembagaan negara.

“Kami juga pernah duduk di bahagian pembangkang dulu, pernah juga mengalami pelbagai apa hukuman. Kita lalui proses ini. Saya rasa kita harus bertenang, semua pihak juga melalui proses ini, negara kita ada undang-undang. Kita negara hukum, kena ada undang-undang.

“Semua pihak perlu bertenang termasuk penyokong beliau dan kita patuh. Kita akur kepada setiap apa yang berlaku yang akan diputuskan oleh pihak-pihak yang tertentu mengikut Perlembagaan dan undang-undang negara,” katanya dipetik laporan BH hari ini.

Mengulas lanjut, Salahudin berkata, parti itu berkeyakinan bahawa setiap parti dan individu yang sudah dijatuhkan hukuman masih mempunyai ruang undang-undang mengikut Perlembagaan untuk mereka merayu.

“Jadi bagi Amanah jelas bahawa walaupun hari ini berlaku kepada Datuk Seri Najib yang memohon pengampunan, bagi saya biarlah undang-undang itu yang menentukan.

“Itulah hak bagi setiap rakyat negara kita. Apa jua keputusan Lembaga Pengampunan ia adalah hak mutlak Yang di-Pertuan Agong. Jadi kita serahkan perkara itu kepada perundangan, dalam kata lain biar perundangan menentukan,” katanya.

Semalam, media melaporkan Amanah merayu kepada Yang di-Pertuan Agong dan Lembaga Pengampunan agar menolak permohonan Najib untuk diampun dan dibebaskan dari penjara.

Dalam kenyataan yang dikeluarkan Pengarah Komunikasinya, Khalid Abd Samad, parti itu berpendirian, hanya dengan cara itu sahaja nama baik negara dan komitmen untuk memerangi rasuah dan penyalahgunaan kuasa dapat dijaga.

Dalam pada itu, media melaporkan Lembaga Pengampunan yang bersidang jam 11 pagi tadi tidak membincangkan permohonan petisyen bekas Perdana Menteri itu.


PRU-15: Senarai calon UMNO menang Parlimen

Berikut adalah senarai calon UMNO yang menang dalam Pilihan Raya Umum Ke-15 (PRU-15), 19 November 2022, yang akan membuat keputusan sama ada akan bekerjasama dengan DAP menubuhkan Kerajaan Persekutuan, seperti dilakukan pemimpin UMNO Perak.

PERAK

PAHANG

WILAYAH PERSEKUTUAN

NEGERI SEMBILAN

JOHOR

SABAH


Sudah tiga kali Zahid umum MT UMNO tarik sokongan

“Ini bukan kali pertama (sebaliknya) sudah tiga kali Majlis Tertinggi (MT) UMNO mengumumkan menarik balik sokongan terhadap Perikatan Nasional (PN) dan Perdana Menteri Tan Sri Muhyiddin Yassin.

“(Dan) keadaan sekarang pun tidak jelas kecuali jika ramai Ahli Parlimen UMNO yang keluar PN ia menunjukkan kerajaan hilang majoriti,” kata Pensyarah Kanan Politik dan Hubungan Antarabangsa Universiti Utara Malaysia (UUM), Prof Dr Mohd Azizuddin Mohd Sani.

Beliau berkata demikian ketika mengulas pengumuman Presiden UMNO, Zahid Hamidi petang tadi bahawa mereka menarik sokongan terhadap kerajaan PN dan Muhyiddin, selepas selesai mesyuarat tergempar hari ini.

Menurut Zahid, surat Akuan Ahli-ahli Parlimen (MP) UMNO yang bersama menarik sokongan tersebut sudah dipersembahkan kepada Yang di-Pertuan Agong sebagai bukti kerajaan PN sudah hilang sokongan majoriti.

Mengulas lanjut, Mohd Azizuddin berkata keadaan ketika ini belum jelas walaupun MT UMNO membuat pendirian mereka hari ini.

“Mengikut sistem demokrasi, PM akan minta Parlimen dibubarkan untuk adakan Pilihan Raya Umum (PRU),” katanya dipetik daripada laporan BHOnline hari ini.

Menurutnya bagi memastikan PN dapat terus menjadi kerajaan, gabungan itu perlu meraih sokongan daripada parti lain seperti Parti Warisan Sabah (Warisan), Parti Pejuang Tanah Air (Pejuang) dan parti dalam Pakatan Harapan (PH).

“Perkara ini terpulang kepada Perdana Menteri. Beliau boleh cuba raih sokongan daripada parti lain untuk kekalkan kedudukan.

“Tetapi keadaan ini mungkin agak sukar kerana semalam, Ahli Parlimen pembangkang melakukan protes sekali gus memperlihatkan sukar untuk kemungkinan ini berlaku,” katanya.

Sementara itu, penganalisis politik dari Universiti Sains Malaysia (USM), Prof Dr P Sivamurugan berkata kerajaan PN masih belum terkubur walaupun MT UMNO mengumumkan menarik sokongan sepenuhnya.

“Jika strategi UMNO kali ini betul, mungkin boleh dilakukan rundingan untuk Ahli Parlimen mereka dilantik menjadi PM. Sebagaimana kita ketahui, UMNO tidak mahu Perdana Menteri dilantik daripada Bersatu.

“Maka, jika kali ini dapat dibuat rundingan dan tawar menawar, mungkin UMNO boleh naik (jadi Perdana Menteri), sekali gus menyelamatkan PN,” katanya.


Diugut tindakan saman pengikut Najib, MB Kedah kata ‘dia punya pasal’

Walaupun berdepan ugutan saman pengikut setia Datuk Seri Najib Razak yang memberi tempoh 48 jam, Menteri Besar Kedah Datuk Seri Muhammad Sanusi Md Nor enggan mengambil tahu tindakan yang bakal dihadapinya nanti.

Sebaliknya Sanusi membalas kepada budak Najib, Isham Jalil berhubung ugutan saman tersebut dengan berkata, “…dia nak buat apa dia punya pasal.”

Dipetik laporan portal FMT, Sanusi juga membuat perbandingan Ketua Penerangan Barisan Nasional (BN) Selangor itu sebagai seekor ikan seluang yang membawa maksud seseorang yang kecil tetapi berlagak abang besar mahu membuat ancaman sesuka hatinya.

“Saya tak layan ‘anak seluang’ yang bergayut pada fake document (dokumen palsu)/ rubbish (sampah) dalam usaha menjadi baung. Tak perlu… saya tak ada lantik lawyer (peguam) ka tukang salak ka… saya tak ada kaitan dengan dakwaan dia,” katanya lagi.

Ditanya sama ada akan mengambil peguam untuk mempertahankan dirinya susulan ancaman Isham, Sanusi berkata tidak akan mengambil langkah sedemikian memandangkan tidak mempunyai kaitan dengan apa diperkatakan Isham.

Pertelingkahan antara Muhammad Sanusia dan Isham tercetus apabila Sanusi yang juga Pengarah Pilihan Raya PAS tidak menolak kemungkinan dokumen “PASLeaks” dilakukan BN menerusi laskar sibernya.

Beliau berkata, ada pegawai dalam BN yang kuat mendesak Menteri Besar Terengganu Datuk Seri Ahmad Samsuri Mokhtar yang juga Naib Presiden Pas untuk bersumpah laknat susulan penularan dokumen itu.

“Dia mungkin ada kepentingan pada dokumen itu dan sedang guna dokumen itu. Orang macam ini ada potensi untuk buat dokumen,” katanya.

Sanusi berkata, pendedahan dokumen itu yang mendakwa wujud perancangan sulit bagi menjatuhkan pimpinan UMNO sebagai perkara tidak benar.

“Saya tak tahu siapa tulis minit itu, mungkin ‘jebon’ yang tulis minit mesyuarat itu,” katanya merujuk haiwan jenis musang dipanggil cerpelai atau ‘mongoose’ yang digambarkan sangat lincah dan licik.


Fitnah kecurian REE, Sanusi akan saman Menteri KDN

Tindakan undang-undang termasuk menyaman akan diambil Datuk Seri Muhammad Sanusi Md Nor terhadap Datuk Seri Saifuddin Nasution Ismail berhubung isu kecurian unsur nadir bumi (REE).

Menteri Besar Kedah itu menyifatkan kenyataan Saifuddin tersebut satu fitnah, malah dalam surat kompaun yang didakwa tidak mempunyai namanya tetapi nama individu lain yang menceroboh tanah dan mencuri sumber galian tersebut.

“Satu permit penggunaan telah dikeluarkan atas nama MBI (Perbadanan Menteri Besar) yang melantik satu syarikat usaha sama untuk membangunkan ladang hutan, bukan syarikat tersebut yang dikompaun.

“Yang dikompaun adalah pihak ketiga yang menceroboh dan melakukan kegiatan mencuri (REE). Dalam dokumen Pejabat Tanah dan Galian (PTG) terdapat nama individu yang melakukan kesalahan di bawah Seksyen 426 Kanun Tanah Negara 1965.

“Untuk tuduhan yang tidak benar ini saya telah mengarahkan pegawai saya untuk membuat laporan polis dan tindakan undang-undang akan diambil berdasarkan peruntukan undang-undang, tak kira menteri tak menteri, saya akan saman.

“Tapi menuduh saya mencuri itu ‘clear cut’, saya akan mengambil tindakan undang-undang,” katanya ketika ditemui selepas Majlis Penyerahan Geran Tanah hari ini.

Sanusi berkata maklumat dinyatakan Menteri Dalam Negeri itu tidak benar kerana bersifat mengelirukan, berniat jahat untuk memfitnah dan bermotifkan politik.

Sanusi berkata demikian bagi mengulas dakwaan Saifuddin yang menyatakan beliau dikompaun RM500,000 kerana kesalahan mencuri REE.

Semalam, Saifuddin dalam ceramah di Guar Chempedak, Gurun, berkata denda itu dikeluarkan tahun lalu oleh Pejabat Tanah dan Galian (PTG) Kedah ke atas Muhammad Sanusi atas kapasiti beliau sebagai Pengerusi MBI Kedah.


AG perlu perjelas kepada rakyat isu selesai kes saman Apandi Ali: Tun M

Tun Dr Mahathir Mohamad meminta Peguam Negara (AG) Tan Sri Idrus Harun tampil memberi penjelasan berhubung langkah penyelesaian di luar mahkamah kes saman bekas AG Tan Sri Mohamed Apandi Ali terhadap dirinya dan kerajaan, kepada rakyat.

Bekas Perdana Menteri itu yang juga Ahli Parlimen Langkawi berkata penjelasan Idrus hanya melalui surat kepadanya tidak dapat mengelak kegusaran awam mengenai perkara itu.

“Ya, saya terima surat daripada dia (Idrus Harun). Biasanya surat itu rahsia. Saya tak boleh cakap, sepatutnya dia beritahu kepada orang ramai.

“Saya tak terima dia punya penjelasan. Baik Peguam Negara sekarang, Apandi pun saya tak terima,” katanya pada sidang media selepas Majlis Perasmian Hotel Mercure, di Langkawi, hari ini.

Memetik laporan media tempatan hari ini, Dr Mahathir berkata sepatutnya perkara itu turut dibawa ke mahkamah bagi membolehkan masyarakat awam menilai pihak mana yang bersalah.

“Sepatutnya pergi ke mahkamah, tengok betul ke tidak tuduhan kononnya kita buang secara tidak mengikut undang-undang atau pun peraturan.

“Sebab sebelum ini kita kerap kali buang pegawai yang tidak jalankan tugas dengan baik, kita memang keluarkan daripada kerajaan,” katanya.

Beliau berkata, antara tindakan yang pernah diambil termasuk memberi cuti, menempatkan pegawai secara sementara di jabatan lain sebelum menamatkan perkhidmatannya.

“Tindakan seperti itu bukan baharu dan untuk Apandi sahaja, malah orang lain pun kena, tetapi orang lain tak ada buat tuntutan.

“Malah, kita nampak dia berat sebelah sebagai AG, sepatutnya dia tak boleh memihak kepada mana-mana pihak,” katanya.

Dr Mahathir menegaskan kerajaan tidak sepatutnya membayar pampasan kepada bekas AG itu, kerana tindakan dikenakan terhadapnya mengikut peraturan ditetapkan.

Terdahulu hari ini, Bernama melaporkan Idrus memberitahu beliau telah memaklumkan kepada Dr Mahathir mengenai terma penyelesaian berkaitan saman yang difailkan Apandi terhadap bekas perdana menteri itu dan kerajaan Malaysia.

Beliau berkata berikutan penyelesaian itu, plaintif iaitu Mohamed Apandi, telah menarik balik tindakan undang-undangnya berhubung penamatan kontraknya sebagai AG.

Idrus berkata mahkamah kemudiannya membatalkan tuntutan plaintif tanpa kebebasan untuk memfailkan semula.

Berita berkaitan: AG kata sudah beritahu Dr Mahathir terma penyelesaian saman Apandi


Malaysia, Singapura rasai gempa kuat di Sumatera

Satu gempa bumi berukuran 6.2 magnitud dilaporkan berlaku berhampiran di Pekan Baru, pantai barat Sumatera, Indonesia sebentar tadi, lapor Pusat Gempa Bumi Agensi Meteorologi, Klimatologi dan Geofizik (BMKG).

Menerusi laman Twitternya agensi itu melaporkan gempa bumi berlaku pada kedalaman 10 kilometer.

Pusat gempa bumi berada di darat dan tidak mempunyai potensi tsunami, kata agensi itu.

Gegaran turut dirasai di beberapa kawasan di Lembah Klang, termasuk Kuala Lumpur, Pelabuhan Klang dan Cyberjaya.

Singapura turut merasai gegaran itu, lapor Straits Times. – Agensi

Gempa bumi 6.2 magnitud dilaporkan di Sumatera pagi ini, 25 Februari 2022, turut dirasai di Malaysia dan Singapura.


Muhyiddin ziarah keluarga anggota bomba lemas di Melaka

Pengerusi Majlis Pemulihan Negara (MPN), Tan Sri Muhyiddin Yassin menziarahi dan meluangkan masa melawat keluarga anggota bomba Mohd Diya Che Jusoh yang meninggal dunia ketika bertugas dalam operasi banjir di Sungai Putat, Melaka semalam.

Muhyiddin yang dalam lawatan kerja di Melaka menerima perkhabaran berita kematian seorang anggota bomba semasa bertugas dalam operasi banjir dan berpeluang menziarah balu Allahyarham Puan Noraida Che Nor dan empat orang anak Allahyarham yang berusia antara 18 dan 9 tahun.

“Saya sempat singgah ke Taman Krubong Jaya sebelum ke Sesi Dialog Majlis Pemulihan Negara bersama pemain sektor ekonomi dan sosial negeri Melaka, untuk menziarah balu Allahyarham Puan Noraida Che Nor dan empat orang anak Allahyarham yang berusia antara 18 dan 9 tahun.

“Saya berdoa semoga ahli keluarga Mohd Diya diberi ketabahan dan kekuatan dalam berhadapan dengan saat-saat yang sukar ini.

“Sesungguhnya pengorbanan Mohd Diya sebagai anggota frontliners (barisan hadapan) sangat besar dan saya mendoakan agar Allahyarham memperoleh husnul khatimah dan ditempatkan dalam kalangan para syuhada dan orang beriman,” katanya dalam satu hantaran di Facebook hari ini.

Anggota bomba dari Balai Bomba dan Penyelamat (BBP) Melaka Tengah tersebut  tidak sedarkan diri selepas dibawa arus deras di Kampung Sungai Putat disahkan meninggal dunia, awal pagi ini.

Pengarah Jabatan Bomba dan Penyelamat Malaysia (JBPM) Melaka, Penolong Pesuruhjaya Bomba Abu Bakar Katain berkata, anggota terbabit Pegawai Bomba Kanan (PBK) II, Mohd Diya, 46,  meninggal dunia ketika menerima rawatan di Zon Merah, Jabatan Kecemasan dan Trauma Hospital Melaka.


4 kematian libatkan individu lengkap divaksin, kata Dr Noor Hisham

Kematian akibat Covid-19 melibatkan individu yang lengkap divaksin di negara setakat ini melibatkan empat orang, ia berdasarkan audit data terbaharu Kementerian Kesihatan Malaysia, kata Ketua Pengarah Kesihatan Tan Sri Dr Noor Hisham Abdullah.

Menerusi ciapan Twitter hari ini, katanya, keseluruhan 12,993 kematian direkodkan sejak penularan pandemik dilaporkan dalam negara dengan 80 kematian atau 0.6 peratus hanya menerima satu dos suntikan vaksin.

Dalam tempoh lebih 24 jam sehingga tengah hari semalam, sebanyak lagi 293 kematian dicatatkan akibat Covid-19, menjadikan keseluruhan 13,077 kematian.

Sementara 16,468 pesakit lagi disahkan sembuh, menjadikan kumulatif kes sembuh kepada 1,179,046 daripada 1,444,270 pesakit positif.

Enam negeri mencatatkan peningkatan kes kematian iaitu Kuala Lumpur sebanyak 47 kes berbanding 39 kematian semalam; Johor 42 (31 kes semalam); Melaka 19 kes (16 kes semalam); Perak 19 kes (10 kes semalam); Pahang 21 kes (1 kes semalam); Negeri Sembilan 9 kes (5 kes semalam) dan Terengganu 5 kes (3 kes semalam).

Dr Noor Hisham juga memaklumkan sehingga kini Institut Penyelidikan Perubatan (IMR) mengenal pasti 467 kes Covid-19 disebabkan varian Delta; 209 kes (varian Beta) dan 14 kes (varian Aplha).

IMR juga katanya, mengesan 13 kes varian Theta, empat kes varian Kappa, dan tiga kes varian Eta.

Menurutnya secara keseluruhan sehingga kini 252,147 kes Covid-19 masih aktif di seluruh negara.


Kementerian akan buat hebahan kehilangan Zalina: Rina

Platform media sosial Kementerian Pembangunan Wanita, Keluarga dan Masyarakat akan digunakan bagi membantu membuat hebahan mengenai kehilangan bekas pembaca berita sebuah stesen televisyen, Zalina Shaharah Azman atau lebih dikenali sebagai Zalina Azman.

Menteri Pembangunan Wanita, Keluarga dan Masyarakat Datuk Seri Rina Harun berkata pihaknya akan bersama-sama membantu menguar-uarkan perkara tersebut melalui semua platform media sosial kementerian, lapor Bernama.

Rina berkata pihaknya turut bersimpati dengan kehilangan personaliti televisyen itu sejak November tahun lepas.

“Kita mengenali beliau sebagai pembaca berita sebelum ini, siapa yang tidak kenal. Saya simpati dan berdoa agar beliau dapat ditemui dalam keadaan selamat.

“Saya lihat banyak juga badan bukan kerajaan (NGO), Datuk Ras Adiba Radzi pun turut sama membantu untuk mencari beliau,” katanya kepada media selepas Persidangan Meja Bulat Wanita Bangkit 2022 di sini hari ini.

Beliau turut berharap keluarga bekas pembaca berita itu tidak berputus asa dan terus tabah serta cekal mencari beliau.

“Saya harap, sebagai masyarakat Malaysia selepas berita ini disiarkan bila jalan lihatlah kiri dan kanan,” katanya.

Semalam, Ketua Polis Daerah Shah Alam ACP Mohd Iqbal Ibrahim dilapor berkata Zalina Shaharah, 58, dipercayai masih berada dalam negara susulan tiada pergerakan keluar membabitkan wanita itu yang dikesan pihak berkuasa setakat ini.

Isnin lepas, Mohd Iqbal dalam satu kenyataan berkata pihaknya menerima laporan daripada anak lelaki Zalina Shaharah, Mikhael Norman, 33, berkenaan kehilangan ibunya pada 29 Nov tahun lepas.


Shahrir Samad terima elaun bulanan RM25,700, kata saksi

Mahkamah Tinggi Kuala Lumpur hari ini diberitahu bahawa veteran UMNO Tan Sri Shahrir Ab Samad menerima elaun bulanan berjumlah RM25,700 daripada Bahagian Hal Ehwal Ahli Parlimen semasa menjadi Ahli Dewan Rakyat.

Penolong Pegawai Tadbir Tinggi, Bahagian Hal Ehwal Ahli Parlimen, Parlimen Malaysia, Rosli Mat Jinun, 49, berkata semasa bekas Ahli Parlimen (MP) Johor Bahru itu dilantik sebagai Ahli Dewan Rakyat pada 8 Julai 1978, beliau menerima elaun bulanan, keraian, telefon, elaun tetap pemandu kereta, elaun perjalanan, bayaran khas, elaun bahan api kenderaan dan tol.

“Tan Sri Shahrir telah dilantik sebagai Ahli Dewan Rakyat pada 8 Julai 1978. Selepas Pilihan Raya Umum ke-13, bermula 5 Mei 2013, Tan Sri Shahrir menerima elaun-elaun tersebut berjumlah RM13,108.59.

“Namun, bermula tarikh 1 Jan 2015, pelarasan elaun Ahli Dewan Rakyat telah diselaraskan dan Tan Sri Shahrir menerima elaun-elaun tersebut berjumlah RM25,700. Setiap Ahli Parlimen yang menjadi anggota Ahli Dewan Rakyat, layak menerima elaun bulanan tetap itu,” katanya.

Saksi pendakwaan pertama itu berkata demikian semasa membacakan penyataan saksinya pada perbicaraan bekas pengerusi Felda itu yang berdepan tuduhan gagal mengisytiharkan RM1 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN).

Rosli yang antaranya ditugaskan untuk menguruskan pembayaran dan pemberhentian elaun ahli Parlimen yang terdiri daripada Ahli Dewan Negara dan Ahli Dewan Rakyat, turut mengesahkan bahawa elaun-elaun tersebut dibayar oleh Bahagian Hal Ehwal Ahli Parlimen ke akaun Public Bank milik Shahrir.

Shahrir, 72, didakwa melibatkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.

Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini, pada 25 April 2014.

Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung esok. – Bernama


Kes baharu jangkitan Covid-19 4,262

Jangkitan baharu Covid-19 hari ini merekodkan sebanyak 4,262 kes, menurut laporan Kementerian Kesihatan (KKM).

Perkembangan itu menjadikan jumlah kumulatif Covid-19 terkini meningkat kepada 2,663,034.

Jangkitan baru yang dilaporkan hari ini adalah yang terendah dalam tujuh hari lalu, atau sejak 29 Nov.

Jumlah kemasukan hospital di seluruh negara bagi tujuh hari lalu juga menurun sebanyak 5.2 peratus berbanding tujuh hari sebelumnya.


KJ kata kawan baik Pak Syeikh adalah Zahid

Calon Barisan Nasional (BN) kerusi Parlimen Sungai Buloh Khairy Jamaluddin mempersoalkan tuduhan Pakatan Harapan (PH) bahawa memberi undi kepada beliau sama dengan memberi undi untuk mengangkat Presiden UMNO Datuk Seri Ahmad Zahid Hamidi, menjadi Perdana Menteri (PM).

Dalam ceramah kempennya di Paya Jaras Dalam di Sungai Buloh malam tadi, Menteri Kesihatan itu berkata PH membuat dakwaan tidak benar bahawa Zahid akan menjadi PM, bukan Datuk Seri Ismail Sabri Yaakob.

“Saya nak beritahu kepada adik-adik daripada PKR ni… ya… yang kata undi KJ akan dapat Zahid sebagai perdana menteri.

“Siapa kawan baik Zahid ni? KJ ka Anwar? Siapa yang ada rakaman telefon ni dengan Anwar? Saya ka Zahid…

“Jadi fikir-fikirlah. Kalau nak tolak Zahid sangat akhir-akhirnya you punya Pak Syeikh sendiri yang akan ada ‘deal’ dengan Zahid. Apa you nak cakap nanti?,” katanya merujuk Anwar yang sinonim dengan gelaran ‘Pak Syeikh’ dan perbualan telefon antara kedua-duanya ketika Perhimpunan Agung UMNO (PAU) 2020, tahun lalu.

Anwar dan Zahid sebelum ini sudah diketahui umum sangat rapat sejak zaman Pemuda UMNO lagi.

Agenda Daily sebelum ini mendedahkan satu klip audio suara mirip Anwar dan Zahid sedang berbincang strategi politik ketika PAU 2020 pada Mac tahun lalu, tular di media sosial.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.

Pertengahan bulan lalu pula, Ketua Penerangan Bersatu Datuk Wan Saiful Wan Jan mendedahkan beliau menerima maklumat mengatakan kononnya Anwar dan Zahid mengadakan perbincangan sulit berhubung PRU-15 ini.

Menurut Wan Saiful beliau telah diberitahu oleh rakan dalam Pakatan Harapan (PH) bahawa perbincangan teramat sulit antara team Zahid dan team Anwar berjalan lancar.

Beliau mendakwa agenda perbincangan itu berkisar kepada meminimumkan pertembungan UMNO dan PKR pada PRU-15 dan pembentukan kerajaan gabungan selepas pilihan raya.

Menyusul kemudian, Presiden PAS Tan Sri Abdul Hadi Awang mendedahkan satu muslihat antara UMNO serta BN dan PH dalam menghadapi PRU-15 pada 19 November ini.

Menurutnya UMNO akan memastikan BN menang kurang kerusi untuk memberi laluan kemenangan besar kepada PH dalam pilihan raya ini, sebelum kedua-duanya membentuk kerajaan sekiranya jumlah kerusi dimenangi mencukupi untuk berbuat demikian.

Kedua-dua Zahid dan Anwar kemudian serentak menafikan dakwaan itu.

Namun, Sabtu lalu Zahid Hamidi akhirnya mengakui BN mungkin terpaksa bekerjasama dengan ‘gabungan’ lain sekiranya gagal membentuk kerajaan majoriti selepas PRU ini.


Dua beranak ditahan, polis rampas dadah RM1.95 juta

Polis menahan seorang bapa dan anak lelakinya serta merampas dadah jenis methamphetamine dianggar seberat 54.06 kilogram (kg) bernilai kira-kira RM1.95 juta dalam serbuan di Bandar Saujana Putra, Jenjarom, Khamis lepas.

Ketua Jabatan Siasatan Jenayah Narkotik Selangor, Asisten Komisioner Ahmad Jefferi Abdullah berkata lelaki warganegara Thailand berusia 49 tahun dan anak lelakinya yang juga rakyat tempatan berusia 26 tahun itu ditahan pada 4.50 petang di sebuah kawasan tempat letak kereta.

Beliau berkata hasil serbuan tersebut, polis merampas satu kotak berwarna coklat berisi 10 bungkusan teh cina bertulisan Guanyinwang mengandungi dadah yang dianggar seberat 10.2 kg, lapor Bernama.

“Susulan itu, pada jam 6.20 petang hari sama, polis memeriksa sebuah rumah teres dua tingkat di Bandar Saujana Putra dengan dipandu arah kedua beranak itu.

“Hasil pemeriksaan menjumpai dua lagi kotak berwarna coklat mengandungi 43 bungkusan teh sama masing-masing berisi dadah jenis sama dengan anggaran berat keseluruhan 43.86 kg.

“Dadah tersebut dipercayai berasal dari negara jiran untuk dipasarkan di negeri ini,” katanya pada sidang media di Shah Alam, hari ini.

Ahmad Jefferi berkata semakan mendapati anak lelaki tersebut mempunyai rekod jenayah mengikut Seksyen 30(3) Akta Racun 1952 namun hasil saringan awal air kencing mendapati kedua-duanya negatif terhadap dadah.

Beliau berkata polis turut menyita sebuah kenderaan dan wang tunai berjumlah RM60,400 manakala kedua-duanya yang menetap di Kelantan kini direman hingga 17 Mac untuk siasatan lanjut mengikut Seksyen 39B Akta Dadah Berbahaya 1952.


269 kes baharu, sifar kematian

Jumlah jangkitan harian Covid-19 dalam tempoh 24 jam semalam (Khamis, 9 Februari 2023) meningkat lagi kepada 269 kes, berbanding 189 yang dicatat pada Rabu, lapor Kementerian Kesihatan (KKM), hari ini.

Menurut data laman sesawang Github KKM yang dikemas kini tengah malam tadi, jangkitan baharu itu, termasuk 21 kes melibatkan kanak-kanak iaitu lapan kes berusia 0 hingga empat tahun, dan 13 lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,038,812 kes, dengan 4,992,080 pesakit telah pulih, termasuk 375 yang sembuh semalam.

Daripada jumlah jangkitan semalam juga, 189 kes melibatkan individu yang telah menerima suntikan vaksin penggalak; 42 kes (individu lengkap vaksinasi); tiga kes (individu belum lengkap vaksinasi); dan 35 kes (individu tidak divaksinasi).

Menurut data laman sesawang KKMNow pula, sebanyak 9,786 kes masih aktif, turun lagi berbanding 9,892 yang dicatat pada Rabu dan 9,981 (pada Selasa).

Sehingga semalam juga seramai 9,391 pesakit Covid-19 masih menjalani kuarantin di rumah (9,530 pada Rabu), sementara 387 pesakit mendapatkan rawatan di hospital meningkat sedikit berbanding 355 pada Rabu.

Jumlah pesakit yang dimasukkan ke unit rawatan rapi semalam meningkat kepada lapan orang (tujuh pada Rabu) dengan empat daripadanya memerlukan alat bantuan pernafasan.

KKM juga melaporkan dalam tempoh 24 jam semalam, tiada pesakit meninggal dunia akibat komplikasi Covid-19.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,946 kes, termasuk 7,871 pesakit meninggal dunia di luar fasiliti kesihatan atau ‘brought in death (BID.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.